Laika Khelai Ki Tohra Ke (Neelkamal Singh) Lyrics – Lyrics in Hindi\nNeelkamal Singh का यह सुपरहिट गाना CIC Pictures यूट्यूब चैनल से रिलीज़ किया गया है जिसका नाम है – लईका खेलाई की तहरा के (Laika Khelai Ki Tohra Ke) | इस गाना को लिखे है Arun Bihari जी जबकि म्यूजिक दिए है Aashish Verma\nLaika Khelai Ki Tohra Ke Song Details :-\nलईका खेलाई की तहरा के – लिरिक्स\nबानी तबाह तुहु छोड़ेलs ना बाँह\nओने खींचेला बबुआ अँचरा के\nऐ हो ! बानी तबाह तुहु छोड़ेलs ना बाँह\nकाहे बाड़s उखमजल सईया\nलईका खेलाई की तोहरा के\nदूध बिना लईका रोवे रहेलs अगोर के\nबेरा तू बनवले बाड़s सांझे रात भोर के\nबाऊर बा रहन सईया तनी ना सोहाला\nदूर जदि जाई तs बबुआ चिल्लाला\nऐ हो ! दूध बिना लईका रोवे रहेलs अगोर के\nबेरा तू बनवले बाड़s सांझे रात भोर के\nदूर होई तनिको तs बबुआ चिल्लाला\nताव बा आईल तोहरा लईका बा भुखाईल ओने\nधरेलs राह नाही बहरा के\nथोड़े देर रहs नीलकमल महटियाई के\nतोहरे भीरी आईब हाली बबुआ सुताई के\nझूठो के करेलs राजाजी हिरिस\nदेब का निकाल हमार देहिया के गिरिस\nऐ ! थोड़े देर रहs ऐ विवेक महटियाई के\nदिहलs निकाल हमार देहिया के गिरिस\nनईखे बुझात एने लईका बा उहात\nतनी धके सुघुरावे दs कपरा के\nलईका पियाई की तोहरा के\nLaika Khelai Ki Tohra Ke english Lyrics\nBani Tabaah Tuhu Chhodela Na Baah\nOne Khichela Babua Anchra Ke\nAe Ho ! Bani Tabah Tuhu Chhodela Na Baah\nKahe Bada Ukhmajal Saiya\nDudh Bina Laika Rowe Rahela Agor Ke\nBera Tu Banawale Bada Sajhe Raat Bhor Ke\nBaur Ba Rahan Saiya Tani Na Sohala\nDur Jadi Jayi Ta Babua Chillala\nAe Ho ! Dudh Bina Laika Rowe Rahela Agor Ke\nDur Hoyi Taniko Ta Babua Chillala\nTaw Ba Aail Tahra Laika Ba Bhukhail\nOne Dharela Raah Nahi Bahra Ke\nThode Der Raha Neelkamal Mahatiyai Ke\nTohre Bhiri Aaib Hali Babuaa Sutayi Ke\nJhutho Ke Karela Rajaji Hirish\nDeba Ka Nikal Hamar Dehiya Ke Giris\nThode Der Raha Ae Vivek Mahatiyai Ke\nJhutho Ke Karela Rajaji Hiris\nDihala Nikaal Hamar Dehiya Ke Giris\nNaikhe Bujhat Aene Laika Ba Unhat\nTani Dhake Sughurawe Da Kapara Ke\nmusic video song Laika Khelai Ki Tohra Ke (Neelkamal Singh)\nPosted in Bhojpuri Songs Lyrics • No Comments on Laika Khelai Ki Tohra Ke (Neelkamal Singh) Lyrics\nBhaage Bina Accelerator (Khesari Lal Yadav) Lyrics »\n« Mithi Jalebi (मिठी जलेबी) – Khesari Lal Yadav – Lyrics


टटका खबर, बुध, ७ जुलाई – Anjoria\nमाओवादियन के ४८ घंटा के बन्द शुरु\nअपना नेता आ प्रवक्ता आजाद के पुलिस मुठभेड़ में मौत का विरोध में नक्सली काल्हु रात से ४८ घंटा के बन्द के आह्वान कइले बाड़े. एकरा पर ध्यान राखे खातिर केन्द्र राज्यसरकारन के चेतवले वा कि पूरा एहतियात बरतल जाव कि कहीं कवनो बड़हन नुकसान मत चहुँपावऽ सन नक्सली. दोसरे खबर आइल बा कि नक्सली दु दिन के एह बन्द का बाद फेरु दस दिन बाद दू दिन के बन्द करइहें सँ.\nबिहार में अकेला चले का नीति से सहमल बिया कांग्रेस\nकहल जात बा कि कांग्रेस के अन्दरुनी आकलन बतावत बा कि राज्य में अकेला चले के नीति से फायदा ना मिल पाई. इहो बतावल जात बा कि अगस्त में सोनिया आ राहुल गाँधी बिहार दौरा पर आई लोग. बिहार में नाराज नेतवन के एकजुट कइल चुनौती भरल काम बा.\nफाँसी के सजा के इन्तजार करत अफजल के अर्जी ठुकरा दिहलसि सरकार\nसंसद पर हमला करे के दोषी अफजल गुरु के सुप्रीम कोर्ट से मौत के सजाय सुनावल गइल बा आ ओकर माफी के याचिका राष्ट्रपति का लगे विचाराधीन बा. अफजल सरकार का लगे अर्जी दिहले रहुवे कि ओकरा के जम्मू काश्मीर के कवनो जेल में राखल जाव ताकि ओकरा परिवार के लोग ओकरा से मिल सको. सरकार ओह याचिका के सुरक्षा कारण से ठुकरा दिहले बिया,\nकाश्मीर के हालात बिगड़ल जात बा\nपिछला कुछ महीना से काश्मीर में शान्ति देखत आशा जागल रहे कि शायद अब काश्मीर के लोग सुक चैन से जियल चाहत बा. बाकिर एने कुछ दिन से फेर काश्मीर के हालत लगातार बिगड़ल जात बा. करीब करीब पूरा काश्मीर घाटी में कर्फ्यू लगावल बा ओकरा बादो रह रह के प्रदर्शनकारियन का साथे सुरक्षा बल के झड़प होइये जात बा. काल्हु एह सबसे चार गो अउरी आदमी के जान चल गइल बा. एगो दोसरा खबर में बतावल गइल बा कि अमरनाथ यात्रियन के ले जात एगो वाहन गहिरा खाई में गिर गइल जवना से छह गो यात्रियन के मौट हो गइल बा. सभे जालन्धर के रहुवे.\nभारत बन्द का सफलता का बाद माकपा भाजपा का साथे काम करी\nसुने में त घोर आश्चर्य लागत बा बाकिर कहल जात बा कि माकपा भाजपा नीत एनडीए का साथे खुलमखुला त ना बाकिर भितरे भीतर साँठगाँठ कर के काम करे के तइयार हो रहल बिया. कई गो मुद्दा अइसन बाड़ी सँ जवना पर दुनु के राय एक जइसन बा आ जवना से भाजपा के साम्प्रदायिक मुद्दा से कवनो संबंध नइखे.\nसेना औरतन के परमानेन्ट कमीशन ना दे सकी\nदिल्ली हाई कोर्ट के फैसला माने से अपना के असमर्थ बतावत सेना अब सुप्रीम कोर्ट में अरजी लगावे जा रहल बिया कि ओकरा लगे औरतन के शामिल करे लायक संसाधन नइखे. दिल्ली हाईकोर्ट मार्च में फैसला दिहले बिया कि सेना में काम करत औरतन के परमानेंट कमीशन पर राखल जाव.\nकेन्द्र सरकार खुदरा व्यापार के मुक्त करे का फेर में\nरिटेल सेक्टर के पूरा तरह से खोल देबे का अपना योजना का तहत केन्द्र सरकार एगो विमर्श पत्र, डिस्कशन पेपर, जारी कइले बिया जवना में जनता से आ बाकी संबंधित संगठनन से एह बात पर आपन राय देबे के कहल गइल बा कि काहे ना वालमार्ट जइसन रिटेल चेन के भारतो में काम करे के अनुमति दे दिहल जाव.\nनिजी हेलीपैद बनवावे के अनुमति ना दिहल जाई\nदेश में कुछ औद्योगिक घरानन का लगे हेलीकाप्टर बाड़ी सँ जवना के निजी काम में भा चुनाव प्रचार का दौरान भाड़ा पर चलावल जाला. कुछ घराना चाहत बाड़े कि मुंबई का कुछ मकान का थत पर हेलीपैड बनवावे के अनुमति दिहल जाव. एह पर केन्द्रीय गृह मंत्रालय आपत्ति दर्ज करवले बा आ कहले बा कि ऊ मंत्रालय खाली सरकारिये हेलीपैड के अनुमति पर विचार करी आ ओह सरकारी हेलीपैडन के निजी इस्तेमालो के अनुमति ना दिहल जाई.\nमायावती केन्द्र का नीति पर सवाल उठवली\nलंगड़ी गईया के अलगे बथान का तरह मायावती के बसपा महँगाई का खिलाफ भारत बन्द से अलग रहल आ काल्हु राज्यव्यापी प्रदर्शन कइलस. एह मौका पर पत्रकारन से बतियावत मायावती सवाल कइली कि कहल जा रहल बा कि तेल कंपनियन के लगातार घाटा हो रहल बा जबकि साल २००४ से हर साल ओह कंपनियन के जमापूंजी आ रिजर्व बढ़ले जात बा. सरकार एह विसंगति के जवाब देव.\nकाल्हु का पहिलका सेमी फाइनल में नीदरलैण्ड उरुग्वे के तीन दू से हरा दिहलस आ फाइनल में चहुँप गइल. नीदरलैण्ड ३२ साल का बाद ओहिजा चहुँपल बा. कंधा पर लागल चोट का चलते जहीर खान श्रीलंका का खिलाफ होखे वाला टेस्ट मैचन में ना खेल पइहें. एगो अउरी खबर ई बा कि महेन्द्र सिंह धोनी साक्षी रावत से बिआह कइला का बाद आशीर्वाद लेबे चुपेचोरी राहुल गाँधी से भेंट कइलन. पत्रकारन के एकर खबर बाद में लागल.\nPrevious Post: अउर ए बंद से महँगाई घटि गइल…हा..हा..हा..हा..\nNext Post: कुछु समसामयिक दोहा


नवम्बर 2012 – Anjoria\nनवम्बर 30, 2012 Editor\nखुशी फिल्म फैक्ट्री के फिलिम “जान तू जहान तू” संगीतमय् मुहुर्त पिछला दिने मुंबई के अंधेरी में ए.बी. स्टूडियों में कइल गइल. निर्माता सुरेन्द्र कुमार के ई पहिला फिलिम ह.…\nआनंद मीडिया एवं एंटरटेनमेंट के बैनर तले बनत दू गो भोजपूरी फिलिम ’आरे लाल प्यारे लाल’ अउर ’मेरे साजन तरे कारण’ के संगीतमय मुहूर्त पिछला दिने मुंबई के सना स्टूडियो…\nप्रतिघात के शूटिंग आठ दिसम्बर से\nअनुभव मोशन पीक्चर्स के बैनर तले बने जात भोजपूरी फिलिम ‘प्रतिघात’ के शूटिंग आठ दिसम्बर से गुजरात के राजपीपला में करावल जाई.एह फिलिम से नीरज यादव के भोजपूरी परदा पर…\n’बिहारी टाईगर‘ के शूटिंग\nशिव शक्ति प्रोडक्शन इन्टरटेंमन्ट के बैनर तले बनत भोजपुरी फिलिम ’बिहारी टाईगर‘ के शूटिंग आजुकाल्ह मुंबई के मड आईलैण्ड में कइल जात बा. निर्देशक श्यामल समीर हउवें. एकर आठ गो…\nसीमा सिंह जल्दिए गिनीज बुक ऑफ वर्ल्ड रिकार्ड में\nसिनेमा भोजपुरी के डांसिंग क्वीन सीमा सिंह जल्दिए गिनीज बुक ऑफ वर्ल्ड रिकार्ड में आपन दावेदारी पेश करीहें. ऊ दुनिया में सबले बेसी आयटम नंबर करे वाली डांसर हई. उनुका…\n‘घुस के मारब’ के सगरी गाना रिकार्ड\n‘घुस के मारब’ के सगरी गाना रिकार्ड कर लिहल गइल. फिलिम में तेरह गो गाना बाड़ी स जवनन के उदित नारायण, दीपा नारायण, रेखा राव, मोहन राठौर, सुमन सिंह, खुशबू…\nउत्तर प्रदेश में डंका बजावे आइल ‘लव यू सजना’\nबिहार में डंका बजवला क बाद अब 30 नवम्बर से उत्तर प्रदेशो में डंका बजावे आवत बिया भोजपुरी फिलिम ‘लव यू सजना’. चर्चित गायक मोहन राठौर, डायनेमिक स्टार लकी आ…\nमहानायक कुणाल सिंह के सम्मान\nतीस साल से सिनेमा भोजपुरी में सक्रिय महानायक कुणाल सिंह के पिछला 23 नवम्बर के राष्ट्रपति प्रणव मुखर्जी के हाथे राष्ट्रकवि दिनकर सम्मान से सम्मानित कइल गइल. एक सौ से…\nसारण गौरव सम्मान से सम्मानित भइले चुन्नू सिंगापुरी\nपिछला दिने बिहार के छपरा शहर में आयोजित सारण गौरव सम्मान महोत्सव में सिंगापुर के नेशनल सीनियर हाकी खिलाडी, नेशनल एथिलिट, सफल व्यवसायी, राकस्टार, सिंगर, आ भोजपुरी फिल्म अभिनेता चुन्नू…\nसिनेमा भोजपुरी के न०-1 अदाकारा पाखी हेगडे पिछला दिने अपना फिलिम ‘प्यार मोहब्बत जिंदाबाद’ के सेट पर एगो बड़हन हादसा से बाल-बाल बच गइली जब ट्रैक पर दउड़त रेल गाड़ी…\nचौपाल भाषा सरोकार\nकेकरा फुरसत बा भोजपुरी में भोजपुरी ला काम करे के?\nनवम्बर 28, 2012 OmPrakash Singh\nबहुत पहिले एगो चुटकुला पढ़ले रहीं. गाँधी जी मर गए, नेहरू जी मर गए, मेरी भी तबियत खराब चल रही है. पता नहीं इस देश का क्या होगा? आजु काल्हु…


स्वस्थ समाज : आधुनिकता के चक्कर में बरबाद होता समाज !\nआधुनिकता के चक्कर में बरबाद होता समाज !\nPosted by Dr.Shesh Narayan Vajpayee at 09:41


बुरहान ब्रिगेड के पांच गो आतंकियन के मार गिरावल गइल – टटका खबर\nश्रीनगर, 06 मई (वार्ता). जम्मू-कश्मीर के शोपियां जिला में आजु घेराबंदी आ तलाशी अभियान का दौरान आंतकवादियल आ सुरक्षा बल का बीच शुरू भइल मुठभेड़ में हिज्बुल मुजाहिद्दीन के माथ कमांडर समेत सगरी पांच गो आतंकवादियन के मार गिरावल गइल. एह मुठभेड़ में सुरक्षा बल के दू गो जवानो घवाहिल हो गइल बाड़ें.\nजम्मू कश्मीर पुलिस महानिदेशक एस पी वैद जानकारी दिहलन कि इलाका में लुकाइल पांचों आतंकवादियन के मार गिरावल गइल बा. ओहनी के लाशो बरामद हो गइल बा.\nबतावल जात बा कि जवना घर में ई लुकाइल रहले सँ ओह घरे के विस्फोट से उड़ा दीहल गइल आ ओकरा मलबा में दबाइल आतंकवादियन के लाश बरामद कर लीहल गइल बा.\nइलाका में घेराबंदी आ तलाशी अभियान का दौरान आतंकवादियन के समर्थकन के पथराव का बाद सुरक्षा बल से ओहनी के झड़पो होखे के खबर बा. प्रशासन एहतियातन इंटरनेट आ रेल सेवा बंद क दिहल गइल बा.\nTags: आतंकवादी, बुरहान, श्रीनगर


शुभी शर्मा के वाह वाही – Anjoria\nमार्च 8, 2014 कट्टा तनल दुपट्टा पर, शुभी शर्मा\nभोजपुरी के चर्चित अदाकारा शुभी शर्मा के वाहवाही चारो तरफ होखत बा. हालही में रिलीज शुभी शर्मा के फिलिम ‘कट्टा तनल दुपट्टा पर‘ में उनकर बेहतरीन अभिनय देखे के मिलल बा. राखी सावंत आ राहुल कपूर के बनावल एह फिलिम में शुभी प्रिया नाम के एगो लड़िकी का किरदार में बाड़ी जेकरा के हासिल करे ला रविकिशन आ पवन सिंह में जंग होखत बा एह फिलिम में.\nशुभी शर्मा के वर्सेटाइल अभिनय के अनेके रंग देखे के मिलत बा एह फिलिम में.\nशुभी के अगिला आवे वाली फिलिम होखी खेसारीलाल का साथे ‘चरणों की सौगंध‘.


बजलऽ ए शंख बाकिर …. – Anjoria\nबजलऽ ए शंख बाकिर ….\nMar 26, 2010 चौपाल\n…बाबाजी के पदा के! सतरह दिन के बनवास का बाद राउर अँजोरिया फेर अपना पुरनके अँगना में मौजूद हो गइल बिया. एह बीचे कतना परिश्रम कतना परेशानी भइल, से मत पूछीं. बस अतने जान ली कि एगो बियाबान में एगो लड़िका रास्ता भुला गइल रहुवे बाकिर हिम्मत ना हरलस आ लागल रहल. होते हवाते बाहर के अँजोर लउकिये गइल ओकरा आ ऊ सही सलामत ओह बियाबान जंगल से बहरी निकल आइल.\nई बात त हम कतना बेर बतवले बानी कि हमरा लगे कंप्यूटर के कवनो औपचारिक जानकारी भा प्रशिक्षण नइखे. जवन सीखले बानी अपने प्रयास से एकलव्य लेखा. एगो बात हमरा पक्ष मे इहे जाला कि हम हमेशा आउट आफ बाक्स सोचे खातिर स्वतत्र रहीले. औपचारिक प्रशिक्षण रहीत त जानल पहिचानल रास्ता से जइती, ना रहला का चलते आपन राह खुद खोजे के पड़ेला. जिनिगिओ में इहे बात साँच होला. कबो हिम्मत मत हारीं. लक्ष्य का तरफ मुंह कइले आगा बढ़े के प्रयास करत रहीं. देर सबेर अपना जगहा पर चहुँपिये जाएब.\nआशा करत बानी जे अब ले जवन समय एह भुलभूलैया से निकले के रास्ता खोजे में लागल तवना के अब नया नया सामग्री जोड़े में इस्तेमाल हो पाई आ रउरा सहयोग आ प्यार दुलार से अँजोरिया आगा बढ़त जाई. अब त एह में इन्टरएक्टिविटी आ गइल बा. रउरा हर सामग्री पर आपन राय दे सकीलें.एह सुविधा के इस्तेमाल करीं आ अँजोरिया के भोजपुरी समाज के एगो मजगर मंच बना दीं. जहाँ तक अँजोरिया के नीति के सवाल बा त ऊ उहे बा जवन पहिले रहुवे. कबिरा खड़ा बाजार में सबकी पूछे खैर, ना काहू से दोस्ती ना काहू से बैर.\nबेमतलब के पागलपन के प्रदर्शन\nOne thought on “बजलऽ ए शंख बाकिर ….”\ntahar esab akdam bokash lagal ha.


Happy Birthday Akshay Kumar Know About his Career And Struggling life in Bhojpuri - Bhojpuri: खिलाड़ी कुमार उर्फ अक्षय कुमार के आज ह जन्मदिन, काल्हे उनका पर टूटल दुख के पहाड़ – News18 Hindi\nBhojpuri: खिलाड़ी कुमार उर्फ अक्षय कुमार के आज ह जन्मदिन, काल्हे उनका पर टूटल दुख के पहाड़\nHappy Birthday Akshay Kumar: हिंदी सिनेमा जगत के खिलाड़ी कुमार कहे जाए वाला एक्टर अक्षय कुमार के आज 54वां जन्मदिन हवे. लेकिन, एह बेर कौनो सेलिब्रेशन ना होई. काहे कि बीतल दिन ही उनके माता के अंतिम संस्कार भईल रहे. उनकर जन्मदिन के मौका पा हमनी के रउरा लोगन के भोजपुरी में उनकर बारे में बतावल जाता. जानीं...\nLast Updated : September 09, 2021, 13:48 IST\nसभके चहेता अउरी हिन्दी फिल्मन के सुपरस्टार खिलाड़ी कुमार उर्फ अक्षय कुमार के आजे के दिने अमृतसर पंजाब में जन्म भइल रहे. एह बेरी के जन्मदिन अक्षय कुमार खातिर खुशी ना दुख लिआइल बा, काल्ह उनके माई उनके छोड़ के चल गइली. कई दिन से आईसीयू में भर्ती अक्षय के माताजी अरुणा भाटिया के 8 सितंबर के देहांत हो गइल. अक्षय कुमार अपना माई के भक्त रहले हं आ उनकर माई उनका साथही रहत रहली ह.\n9 सितंबर 1967 में पैदा भइल अक्षय के बचपने से अभिनेता बने के सपना रहे. उनके पिता हरिओम भाटिया आर्मी में अफसर रहलें. अक्षय के बचपन चाँदनी चौक में गुजरल जहां उ अपना परिवार के साथे रहस. इहाँ के बहुते किस्सा कहानी अक्षय अपना साक्षात्कार में सुनवले भी बाड़ें. उनके असल जीवन से प्रेरित होके ही एगो फिल्म चाँदनी चौक टू चाइना बनल रहे. अक्षय के पिता आर्मी के सर्विस के बाद यूनिसेफ में खजांची बन गइलें. उनके पूरा परिवार मुंबई आके बस गइल. दसवीं अउरी ग्रेजुएशन के पढ़ाई अक्षय मुंबई के माटुंगा से कइलें. हालांकि पढ़ाई में रुचि ना भइला के चलते उ स्नातक पूरा ना कइलें. अपना पिता जी से मार्शल आर्ट के प्रति अपना रुझान के बारे में बतवलें अउरी परिवार के बचत के रुपिया से थाईलैण्ड मार्शल आर्ट सीखे चल गइलें. उहाँ बैंकॉक में उ थाई बॉक्सिंग पाँच साल ले सिखलें अउरी उहाँ गुजारा चलावे खातिर वेटर आ शेफ के काम कइलें. उ पहिलही भारत से ताइक्वांडो में ब्लैक बेल्ट लेके गइल रहलें. जब थाईलैण्ड से मार्शल आर्ट में निपुण होके लवटलें त इहाँ प्रशिक्षण देबे लगलें. बंबई में ही उनके एगो छात्र के पिता जी अक्षय के मॉडलिंग में आपन किस्मत आजमावे के कहलें. उहे कामो दिअवलें. मात्र दू दिन में दू घंटा के शूटिंग के बाद जवन चेक मिलल, ओकर अमाउन्ट देखके अक्षय के हरानी भइल. जेतना उ महिना के कमात रहलें ओकरा से कई गुना अधिक उ दू घंटा में मॉडलिंग करके कमा लेहलें. इहवें से अक्षय के बचपन वाला अभिनेता बने के प्यार उमड़ पड़ल अउरी उ पूरा तरे मॉडलिंग में उतर गइलें.\nअक्षय के फ्लाइट छुटल त उ सुपरस्टार बने के उड़ान पर निकल गइलें\nएक बार एगो मॉडलिंग प्रोजेक्ट खातिर उनके बंगलोर जाये के रहे. उनका बुझाइल कि फ्लाइट सांझी खां के बा, जबकि उ सबेरे के फ्लाइट रहे. उ अक्षय से छूट गइल. अक्षय सोचलें कि काहें ना आपन पोर्टफोलियो कवनो फिल्म प्रोडक्शन के ऑफिस में देखावल जाव. ओही दिने प्रमोद चक्रवर्ती के ऑफिस में उ गइलें अउरी उनके एगो फिल्म में लीड रोल मिल गइल. फिल्म के नाम रहे दीदार. हालांकि ई फिल्म अगिला साल रिलीज भइल, ओकरा से पहिले उनके फिल्म सौगंध मिलल, जवन 1991 में रिलीज हो गइल. एह तरे सौगंध उनके पहिला फिल्म हो गइल. ओकरा अगिले साल 1992 में अब्बास मस्तान के फिल्म ‘खिलाड़ी’ में उ मुख्य भूमिका कइलें आ सभके चहेता खिलाड़ी कुमार बन गइलें. खिलाड़ी सीरीज के 8 गो फिल्म अब तक बन चुकल बा. साल 1994 में अक्षय कुमार के 11 गो फिलिम रिलीज भइल. एह में से पाँच गो फिल्म बहुते सफल रहल. अक्षय कुमार के प्रसिद्धि दिन पर दिन बढ़त गइल. अक्षय कुमार के बाद के बरिस में फिल्म अइली सन अउरी हिट भी भइली सन. बाकिर उनके शाहरुख खान, सुनील शेट्टी, अजय देवगन, आमिर खान से बहुत तगड़ा टक्कर मिलल. 1999 में उनके फिल्म ‘संघर्ष’ अउरी ‘जानवर’ आइल जवना खातिर अक्षय कुमार के बड़ा तारीफ मिलल. सभे उनका गंभीर अदाकारी के बड़ाई कइल आ ई बात मानल कि अक्षय एक्शन के अलावा सीरियस रोल भी कर सकेलें.\nसाल 2000 में अक्षय के कॉमेडी वाला रूप लउकल जब उ प्रियदर्शन के फिल्म ‘हेरा फेरी’ में राजू के भूमिका कइलें. ए फिल्म के सीन अभियो बड़ा मशहूर बा अउरी मीम में खूब इस्तेमाल होला. अक्षय फिल्म धड़कन में लउकलें फेर उनके अजनबी में नेगटिव भूमिका रहे. एह भूमिका खातिर उनके फिल्मफेयर अवॉर्ड भी मिलल. एही बीचे अक्षय के एगो खतरनाक स्टंट से भरल फिल्म खिलाड़ी 420 आइल जे में उ हेलिकॉप्टर से लटकलें, दीवार पर कुदलें, हवा में कलाबाजी देखवलें. ई फिल्म जे भी देखल उ बड़ा आश्चर्य चकित भइल. अक्षय के 2000 के बाद के साल में बढ़िया फिल्म अइली सन. 2007 उनके करियर के सबसे सफल साल रहल बा. एह साल उनके चार गो फिल्म लगातार आइल अउरी सुपरहिट रहल.\nउनके 30 साल के करियर में अब ले 115 गो फिलिम आ चुकल बा जवना में से 52 गो काफी सफल फिल्म बाड़ी सन. अक्षय कुमार एकलौता हिन्दी अभिनेता बाड़ें जिनके सगरी फिल्मन के कमाई जोड़ल जाव त 30 अरब रुपिया से भी अधिक होला. अक्षय एह बेरा सबसे कमाऊ भारतीय फिल्म अभिनेता हवें अउरी उनका नामे पिछला पाँच-सात साल में सार्थक अउरी सफल फिल्म बनावे के श्रेय भी बाटे. अक्षय कुमार आर्मी के मदद करे अउरी सैनिक के परिवार खातिर कल्याणकारी काम करे खातिर जानल जालें. उ अइसहीं अपना फिल्मन से सभके मनोरंजन करत रहस अउरी समाज खातिर काम करत रहस, इहे कामना बा.\n( लेखक मनोज भावुक साहित्य और सिनेमा के जानकार हैं. )\nakshay kumar Akshay Kumar films Akshay Kumar films 2021 Bhojpuri News\nअक्षय कुमार वॉर हीरो इयान कार्डोजो बन छुड़ाएंगे दुश्मनों के छक्के! 'गोरखा' का फर्स्ट लुक जारी\nKBC 13, 15October 22: जानिए शोले के रियूनियन पर हेमा मालिनी और रमेश सिप्पी से पूछे गए सवालों के जवाब\n'बिग बॉस 13' में हिस्सा लेकर पछता रही हैं मधुरिमा तुली, एक्स-ब्वॉयफ्रेंड पर जमकर बरसीं


गाजीपुर में चार दिन चली कुश्ती के दंगल – टटका खबर\nराज्य स्तर के अट्ठावनवाँ सीनियर पुरुष आ पनरहवीं महिला कुश्ती प्रतियोगिता अट्ठारह अक्टूबर से इकइस अक्टूबर ले गाजीपुर में होखे वाला बा. आयोजन समिति के अध्यक्ष रमाशंकर सिंह बतवले बाड़न कि एह दंगल में चालीस गो से अधिका पहलवान हिस्सा लीहें. गाजीपुर में पहिला बेर होखे जात ई दंगल करमजीतपुर के मेघबरन स्टेडियम में करावल जाई.\nTags: कुश्ती, गाजीपुर


scientific side of magic and hypnosis is very interesting read and understand Bhojpuri: जादू आ सम्मोहन विद्या के वैज्ञानिक पक्ष रोचक बा, पढ़ीं अउर गुनी– News18 Hindi\nआमतौर पर जादू देखावत का घरी सम्मोहन के इस्तेमाल ना कइल जाला. जादू अइसन रोचक विद्या ह, कि लोग देखत- देखत खुदे सम्मोहित हो जाला. केहू के भी कई घंटा तक सम्मोहित कइल जा सकेला. पढ़ीं जादू अउर सम्मोहन के वैज्ञानिक पक्ष.\nजादू भा मैजिक आदि काल से रोचकता आ रहस्यमयता से ओतप्रोत बा. कोलकाता त एकरा खातिर विख्यात हइए ह. आज से 25 साल पहिले कोलकाता के मशहूर जादूगर पीसी सरकार जूनियर से जब हम इंटरव्यू लेबे उनुका घरे गइनीं त कई गो नया जानकारी मिलल. आज फेर ई लेख लिखे के पहिले जादू सिखावे वाला एगो इंस्टीच्यूट के मुखिया से बात कइनी हं. त पहिले रउरा के ऊ बात बतावतानी कि जौन इंस्टीच्यूट के मुखिया हमरा के बतवले. हमार पहिला सवाल रहे कि जादू का ह? त जबाब मिलल- जादू सिर्फ आ सिर्फ हाथ के सफाई ह, एगो विज्ञान ह. ई जादू- टोना ना ह. एगो ट्रिक ह.\nअच्छा ई त क्लीयर हो गइल. त एगो छात्र/छात्रा के जादू सीखे में कतना दिन लागेला. आज पता चलल ह कि लइका तेज बा त साल भर में सीख ली. आ साधारण स्तर के बा त दू साल लागि जाई. हमार अगिला सवाल रहुए कि जादू में का सम्मोहन (मेस्मरिज्म) के प्रयोग भी कइल जाला? त जबाब मिलुए कि ना. आमतौर पर जादू देखावत का घरी सम्मोहन के इस्तेमाल ना कइल जाला. जादू अइसन रोचक विद्या ह, कि लोग देखत- देखत खुदे सम्मोहित हो जाला. हम पूछलीं कि सम्मोहन सिखावे खातिर भी कोर्स बा का? त जबाब मिलल कि हं. बाकिर ऊ जादू से अलग कोर्स बा. त हम पूछलीं कि सम्मोहन के कौना परिस्थिति में इस्तेमाल कइल जाला. त जबाब मिलल कि मान लीं, केहू शराब के आदी बा, भा अउरू कौनो नशा के आदी बा. एक बार ऊ नशा छोड़ता आ फेर नशा ओकरा के ध लेता. त अइसना आदमी के सम्मोहित कइके नशा का खिलाफ ओकरा दिमाग के बनावे के परी. दोसर बात ई कि मानलीं कौनो आदमी घर में बेमतलब के झगड़ा- झांटी करता. घर के कलह केंद्र बना देले बा. तो ओकरा के सम्मोहित कइके नियंत्रिक क दिहल जाला. ओकर स्वभाव शात आ प्रेमपूर्ण बनि जाला. हम पूछलीं कि केहू के कतना देर ले सम्मोहित कइल जा सकेला? त जबाब मिलल कि कई घंटा तक सम्मोहित कइल जा सकेला. सम्मोहन से ओह आदमी के दिमाग कमजोर त ना होला? एकर जबाब मिलल- ना.\nबाकिर बार- बार सम्मोहन से दिमाग के एगो हिस्सा परमानेंट कमजोर हो सकेला. एसे सम्मोहन विद्या से दूर रहे के चाहीं. त हम पूछलीं कि तब सम्मोहन विद्या के क्लास काहें चलता? बंद क दीं सभे. त जबाब मिलल कि ई एगो विद्या ह. एकर अच्छा इस्तेमाल भी हो सकेला आ खराब इस्तेमाल भी हो सकेला. त सिखावल काहें बंद कइल जाउ. तंत्र विद्या से लाभ भी उठावल जा सकेला आ हानि भी कइल जा सकेला. त आज तंत्र विद्या लोग सिखते बा. समाज के हित में काम करेके प्रवृत्ति होखे के चाहीं. आज तक त सम्मोहन के कहीं दुरुपयोग नइखे सुनाइल. हं, अपवाद त हर जगह मिल जाई. हमार अगिला सवाल रहे कि रउरा इंस्टीच्यूट के कतना फीस बा? जबाब मिलल- एडमिशन का घरी एक हजार रुपया आ हर महीना पांच सौ रुपया. हफ्ता में क दिन क्लास चलेला? त हफ्ता में खाली एक दिन क्लास चलेला. माने महीना में चार दिन क्लास होला जौना के फीस पांच सौ रुपया बा. कोलकाता में जादू सिखावे के बहुते इंस्टीच्यूट भा केंद्र बाड़े सन. सबकर अलग- अलग फीस आ सिखावे के तरीका बा. बाकिर एगो चीज सबमें कामन बा कि जादू सिखावे के गति धीमा बा. शायद एसे कि छात्र/ छात्रा गहराई से कुल ट्रिक सीख सक स. त जादू सीखे में कम से कम दू साल त लागिए जाई. जेकरा धैर्य रही, ऊहे जादू सीख सकेला. त जादू के परिभाषा का भइल? असाधारण या असंभव बाति के संभव कके दिखावे वाला एगो गुप्‍त तरीका के नांव ह जादू भा इंद्रजाल. एगो अउरी परिभाषा हो सकेला- लोगन के मनोरंजन खातिर असंभव लागे वाला करतब भा कला भा हाथ के सफ़ाई के जादू कहल जाला. ई परिभाषा रउरा पसंद नइखे त रउरा कौनो दोसर परिभाषा बना सकेनीं.\nबाकिर जब रउरा इंटरनेट पर मैजिक के बारे में जाने के चाहब त ओमें सुपरनेचुरल पावर के बात कहल जाई. सुपरनेचुरल माने अलौकिक. अलौकिक माने जौन एह लोक से परे होखे. सच्चाई ई बा कि जौन जादू आजकाल प्रचलित बा, ओमें कुछू सुपरनेचुरल नइखे. हर जादू का पीछे एगो ट्रिक काम करता. साइंस काम करता. साइंस कइसे काम करता? त सरकार जादू देखावे का घरी कुछ सामान लागेला. खास तरह के रुमाल, बेल्ट, कोट आ बहुत कुछ. रुमाल से कबूतर बनावे के बा त रुमालो चाहीं आ कबूतरो चाहीं. ई बात अलग बा कि कबूतर के रउरा केतरे छिपवले बानीं, केहू जानत नइखे. त साइंस ई बा कि राउर ध्यान कहीं और केंद्रित कराके जादूगर आपन ट्रिक खेल देला. त मैजिक के एगो अउरी परिभाषा बा- इलूजन. अब एतरे त डिलूजन भा इलूजन के अध्यात्म में “माया” के कहल जाला. आदि शंकराचार्य कहलहीं बाड़े- जगत मिथ्या, ईश्वर सत्य. ईहे मिथ्या तत्व माया ह. माया के बाइबिल में शैतान के संज्ञा दीहल बा. त जादू का मामला में इलूजन माने जौन रउरा देखतानी सच्चाई ओकरा से भिन्न बा. सच्चाई कुछ अउर बा आ रउरा देखत कुछ अउर बानी.\nअब स्वाभाविक बा कि रउरा मन में ई प्रश्न उठी कि जादू प्रदर्शन सबसे पहिले कब भइल रहे? एकर इतिहास का बा? त सरकार सन 1584 में, पुर्तगाल में रेजिनोल्ड स्कॉट के एगो किताब “द डिस्कवरी ऑफ विचक्राफ्ट” (जादू टोना के खोज) प्रकाशित भइल रहे (भारत में पहिला प्रिंटिंग प्रेस सन 1556 में गोवा में आ गइल रहे). एह किताब में ई जानकारी रहे कि जादू के करतब कइसे कइल जाला. लेखक ए किताब में स्पष्ट कइले रहले कि चुड़ैल के अस्तित्व ना होला. एह किताब के जादू के पहिला पाठ्यपुस्तक मानल जाला. त रउरा कहब कि एसे ई जबाब त ना मिलल कि जादू के शुरूआत कब भइल रहे. ई त रउरा किताब का बारे में बतावतानी. त ईहे किताब बतवले रहे कि जादू के शुरूआत आदि काल से चलत आ रहल बा. अब बताईं एह तरह के उल्लेख मिली त रउरा कौनो तारीख भा सन कइसे तय क सकेनी? त हमनियो का मानी जा कि जादू प्राचीन काल से चलि आवता.\nअब रउरा मन में सवाल उठत होई कि अपना देश में जादू में आमतौर पर कौन- कौन चीज के देखावे के परंपरा बा. त कौनो चीज पैदा क दिहल, कौनो चीज गायब क दिहल, एगो वस्तु के दोसरा वस्तु में बदल दिहल, कौनो चीज गायब कके फेर ओकरा के ओही रूप में ओही जगह प्रकट क दिहल, कौनो चीज के एक जगह से लिहल आ ओकरा के दोसरा जगह पर प्रकट क दिहल. केहू के बक्सा में बंद कइके पानी में डुबा दिहल आ थोरहीं देर बात ओकरा के सूखल कपड़ा में स्टेज पर खड़ा देखावल, गुरुत्वाकर्षण के खारिज कइके भारी से भारी सामान उठा लिहल आ एगो लोहा के सामान में दोसरा धातु के सामान प्रवेश करा दिहल. एकरा अलावा कौनो लड़की के दू भाग में काटि के जोड़ि दिहल. ई सब ट्रिक बहुते सम्मोहक आ आनंददायी होला. (विनय बिहारी सिंह वरिष्ठ स्तंभकार हैं. यह उनके निजी विचार हैं.)


सत्तानबे हजार सहायक शिक्षकन के नियुक्ति – टटका खबर\nसत्तानबे हजार सहायक शिक्षकन के नियुक्ति\nराज्य में प्राथमिक आ उच्च प्राथमिक विद्यालयन में शिक्षकन के कमी देखत राज्य सरकार सत्तानबे हजार सहायक शिक्षकन के बहाल करे के प्रस्ताव केन्द्र सरकार का लगे भेजले बिया. एह लोग के नियुक्ति शिक्षा के अधिकार अधिनियम का तहत कइल जाई. केन्द्रीय मानव संसाधन विकास मंत्रालय के मंजूरी मिल गइला का बाद बहाली के प्रक्रिया शुरु कर दिहल जाई.


विधानसभा – Page3– टटका खबर\nनयी दिल्ली. 14 दिसंबर (वार्ता) आ आपा नेता केजरीवाल के कहना बा कि उ कांग्रेस भा भाजपा से तबे समर्थन लीहें जब उ लोग उनकर शर्त माने के तइयार हो जाई. आ जब दुनू मान जइहें तब उ अपना जनता से पूछला का बाद सरकार बनावे प विचार करीहें. आज सबेरे उपराज्यपाल नजीब जंग से\nबिहार विधानमंडल के शीतकालीन सत्र खतम भइल\nपटना, 13 दिसम्बर (वार्ता) बिहार विधानसभा आ विधान परिषद के शीतकालीन सत्र आजु अनिश्चितकाल खातिर रोक दीहल गइल. छह दिसम्बर से शुरू भइल एह शीतकालीन सत्र मे कुल छह गो बइठक भइळली सँ आ राज्य मे आतंकवाद, साम्प्रदायिकता आ नक्सलवाद से उपजल हालात आ राज्य में मुसलमानन के हैसियत में आवत गिरावट प चिंता जतावल\nशिवराज सिंह चौहान एकराय से भाजपा विधायक दल के नेता चुनइले\nभोपाल 13 दिसंबर (वार्ता) मध्यप्रदेश विधानसभा चुनाव मे ऐतिहासिक विजय हासिल कइला का बाद भाजपा विधायक दल के पहिलका बइठक में मुख्यमंत्री शिवराज सिंह चौहान के एकराय से विधायक दल के नेता चुन लिहल गइल. एह बइठक में भाजपा के बड़ नेता सुषमा स्वराज, राजीव प्रताप रूडी आ अउरीओ नेता लोग मौजूद रहल. एह औपचारिकता\nशाही समारोह मे वसुन्धरा राजे के किरिया धरावल गइल\nजयपुर 13 दिसम्बर (वार्ता) प्रचंड बहुमत से सत्ता मे आइल वसुंधरा राजे के आजु एहिजा विधानसभा परिसर मे भइल एगो शाही समारोह में राजस्थान के राज्यपाल मार्ग्रेट अल्वा पद आ गोपनीयता के किरिया धरवली. प्रदेश के संसदीय इतिहास मे इहो एगो एतिहासिक मौका रहल जब कवनो महिला मुख्य मंत्री के महिला राज्यपाल किरिया धरवली. विधानसभा\nदिल्ली विधानसभा (70 सीट) भाजपा (जीत+बढ़त) 34 कांग्रेस(जीत+बढ़त) 08 एएपी(जीत+बढ़त) 28 मध्य प्रदेश विधानसभा (230 सीट) भाजपा (जीत+बढ़त) 157 कांग्रेस(जीत+बढ़त) 064 तिसर(जीत+बढ़त) 009 राजस्थान विधानसभा (199* सीट) भाजपा (जीत+बढ़त) 154 कांग्रेस(जीत+बढ़त) 023 तिसर(जीत+बढ़त) 022 छतीसगढ़ विधानसभा (90 सीट) भाजपा (जीत+बढ़त) 46 कांग्रेस(जीत+बढ़त) 44 तिसर(जीत+बढ़त) 00 03-00 बजे ले\nराजस्थान मे दुपहरिया बारह बजे ले 20 फीसदी मतदान\nजयपुर 01 दिसम्बर (वार्ता) राजस्थान मे चौदहवां विधानसभा के चुनाव खातिर 200 सीट मे से 199 गो सीट खातिर कडेर आ चउकस सुरक्षा व्यवस्था का बीच आजु वोट डलात बा. अलवर जिला के एगि बूथ प अर्धसैनिक बल के हवाई फायर आ कुछ बूथ पर ईवीएम मे आइल खराबी के खबर का बीच दुपहरिया 12\nपांच राज्य आ देश में होखे वाला चुनाव जन आंदोलन बन गइल बा, कहले मोदी\nचितौडगढ 24 नवंबर (वार्ता) भारतीय जनता पार्टी का ओर से प्रधानमंत्री पद के उम्मीदवार नरेद्र मोदी के कहना बा कि पाच गो राज्य आ औकरा बाद होखे वाला देश के आम चुनाव चुनाव ना रह के जन आंदोलन बन गइल बा आ जनता कांग्रेस सरकार के हटावे ला एडी चोटी के जोर लगवले बिया. आजु\nराजस्थान के लोग कांग्रेस के सबले अधिका जहर भरल बतावल\nबांसवाडा 24 नवम्बर (वार्ता) भारतीय जनता पार्टी का ओर से प्रधानमंत्री पद के उम्मीदवार नरेन्द्र मोदी आजु कांग्रेस अध्यक्षा सोनिया गांधी पर पलटवार कइले आ सभा में आइल लोगे का मुँह से कहववले कि सबले अधिका जहरीला पार्टी कांग्रेस हिय. शनिचर का दिने कोटा मे भइल सभा मे सोनिया गाँधी भाजपा के जहरीला बतवले रही.\nमामा किहाँ से रुपयवा आइल रहे का, पूछले मोदी\nबेमेतरा, छत्तीसगढ. 14 नवम्बर (वार्ता) भाजपा के प्रधानमंत्री पद के उम्मीदवार आ गुजरात के मुख्यमंत्री नरेन्द्र मोदी छत्तीसगढ़ में चुनावी सभा में बोलत कांग्रेस के आडे हाथ लेत चुनौती दिहले कि कांग्रेस छत्तीसगढ मे चुनाव से पहिले मुख्यमंत्री के उम्मीदवार घोषित करे. मोदी पूछलन कि कांग्रेस एह बात के लुकावत काहे बिया कि जीतला प


गोरखपुर के मणि शर्मा – Anjoria\nफिल्म इंडस्ट्रीज चकाचौध क दुनिया ह जहाँ रोजाना सैकड़ा का तादाद मे लोग अभिनेता बने भा आपन किस्मत चमकावे आवेला. कुछ लोग मेहनत कर के बन जाला त कुछ लोग वापिस लवटि जाला. गोरखपुर के व्यवसायी मणिओ शर्मा के ई दुनिया खींच ले आइल आ ऊ एगो फिलिम के निर्माता बन गइलें. साथ ही ओह फिलिम में अपनो के बतौर अभिनेता शामिल कर लिहलन.\n"धड़केला तोहरे नावे करेजवा" के पहिला लुक\nरमाकांत प्रसाद के ‘हिम्मतवाला’ के पहिला लुक जारी भइल


भिच्छा | Anjoria's Weblog\n(पाती के अंक 62-63 (जनवरी 2012 अंक) से – 15वी प्रस्तुति)\n– आशारानी लाल\nजब ना तब हमके बइठल देख के ऊ हमरा सोझा धमक जाले. दूर से चलल-चलल आवेले एही से थाकलो लउकेले. ओकरा तनिको अहस ना होला. इहो ना सोचेले, कि बड़ लोगिन के सोझा चाहे हमा-सुमा के लगे जइसे-तइसे आ जब-तब आके खाढ़ ना होखे के चाँही.\nकबो हम ओकरा ओरी ताकिलाँ तऽ कबो महटिया जाइलाँ. हम ओके अन्हेरिया, गरीब-गुरबा, चाहे बउकड़ बूझ के ना महटियाइलाँ. इहे सोचिलाँ कि ओकरा से हम का बतियाइब. न तऽ ऊ हमार बात बूझी, न हम ओकरा के बूझब. ऊ बूझो चाहे ना, अपन लटकल मुँहवा हमके देखाइए दी, ना त कबो-कबो लोरो चुआवे लागी – तब हम का करब.\nअइसे देखेमें ऊ करिया रंग के दूबर-पात तनी लमहर मेहरारू लउकत रहे. ओठवा ओकर दुनु बन्दे रहत रहे, तऽ दाँत कमें लउकल करे. ओकर दूनो उज्जर-उज्जर आँख, ओकरा मुँहे पर सही सलामत लउक जाइल करे. कवनो बात पुछलो पर, ऊ जल्दी बोलत ना रहे, अपन मुड़िए हिला-हिला के आ नटई घुमा के, ऊ कुल बात के जबाब दे देत रहे. भर टोला रोजे घुमल करे, तबो ओकरा में लाज भरल रहे. कवनो मरद-मानुस के सोझा ऊ अपन साड़ी अपना माथे पर से खींच-खाँच के मुँहवा ढाँक लिहल करे – जवन ओकरा लजइला के चिन्हासी लागे. बार तऽ ओकर हरदम अँझुराइले-खँझुराइल रहत रहे, काहे कि बार झारे के मोका ओके कबो भेंटइबे ना करे. भोरहीं से अपना धन्धा में जोता जात रहे. ओकरा लगे बहुते लोगिन के अढ़वल काम पड़ल-पड़ल टुकुर- टुकुर ताकल करत रहे. कबो केहू के दुआर झारे-बहारे के रहे, तऽ कबो कहीं से गोबर उठावे आ फेंके के रहे. इहे ना कई लोगिन के घर-दुआर में गोबर-माटी डाले के आ लीपे-पोते के पड़ल रहत रहे. केहू के दुअरा चिपरियो पाथे रोज ऊ जाइल करे. ओके बेर नवे लागे सबकर कहल काम आ टहल पुरवे में. ओकरा फुरसते कब रहे कि केहू लगे बइठो चाहे बतियावे. एतना जाँगर ठेठवलो पर का जाने ओकरा भरपेट खयेका जूरत रहे कि ना ? कामे के सूर में ऊ अइसन बूड़ल रहत रहे कि तनी हँसहू बोले के मोका ओकरा ना भेंटाय. लागे कि ऊ हँसल-मुस्कराइल भुला गइल होखे. कहेला लोग कि पढ़ले-लिखल लोग काम में ढ़ेर बाझल रहेला, बाकी ओकर काम आ मेहनत देख के त हमरा आँखी के सोझा अन्हार हो जात रहे.\nअबे कुछे दिन भइल कि हम ओह घर में बियह के आइल रहीं, आ ओह घर के बड़ पतोह बनल रहीं. देखलीं कि अतवार-मंगर छोड़के रोजे भितर-बाहर के ओसारा में गोबर पड़ल करे. ई गोबर डाले के काम उहे मेहरारू करत रहे, एही से देखे में हमार घर बड़ा चिकन-चाकन लउके. एह गोबर डाले वाली मेहरारू के हमार सास फिदनी कहि के पुकारत रही. ई फिदनी नाव सुन के त पहिले हमरा हँसी आइल बाकी धीरे-धीरे जब रोज ओकर काम-धन्धा देखलीं तब सोचे लगलीं कि – ए बाबा ! एह रूप में त ना बाकी एह नाव में बड़ा गुन बा. हमार सोच आ हँसी ओकरा गुन के सोझा हीन लागे लागल.\nफिदनी अपना हाथ के हथेरिए से गोबर पानी मिला के आ ओके रगड़-रगड़ के घर-दुआर अइसन चिक्कन बना देत रहे आ चमका देबे कि उहाँ अदिमिए नाहीं, लागे कि देवतो लोग आके दू-छन बइठे खातिर मचल जाई. हम ओकर नाँव त जानिए गइल रहीं, एक दिन इहो देखलीं कि अम्माजी धीरे से अपना हाथे में दू-चार गो ले रोटी लेके ओपर गुड़ धऽ लेली, फेरू आपन हाथ अपना अँचरा में लुकवा के, बहरी के दलानी में गइली जहाँ पहिलहीं से ऊ फिदनी चउकठ धइले ठाढ़ रहे. ओह रोटिया के धीरे से ओकरा हाथे में धरा के ऊ घरे में मुड़ के आ गइलीं. फिदनियो अपन हाथ अपना लुगा में लुकवा के चल देलस. अब हम रोजे जब जब फिदनी बहरी के दुअरिया पर काम क के ठाढ़ होखे, तब अम्माजी के ओकरा मजूरी के दिहला पर अपन नजर गड़वले रहत रहीं, काहे कि ऊ कबो नून मरिचा साथे धके रोटिया ओके दिहल करँस. तबे हमरा बुझाइल कि ई दूगो रोटिये ओकर मेहनताना के मजूरी बा, जेके देत आ लेत के केहू दूसर ना देख पावेला. हम जान गइलीं कि ई अम्माँजी के बहुते चाँलाकी के बात बा. ना तऽ एह मजूरी के बारे में दूसर केहू जानी आ न कबो एह काम में मजदूरी खातिर केहू हड़ताल करी. कहल जाला कि मेहरारून के अक्किल ना होला, बाकी हमरा अम्माजी के त एह दिसाईं बहुते तेज बुद्धी चलत रहे. एगो इहो बात देखे में आइल कि फिदनी के तर-तिहुआर के चलते ढ़ेरे बोनस भेंटा जात रहे. मानतानी कि पवनी कुल खातिर घीव लगा के ना, तेले घँसके दलभरूई-पूरी आ बखीर बनत रहे, त उहे बोनस बन के फिदनिओ के मिलल करे. ई पूरी बखीर के बोनस – ओके सबका सोझा दियात रहे – चोरवा लुकवा के ना. एह मोका पर फिदनी तनी हँसे-बिहँसे आ अवरियो खयका आ लुगा के माँग अम्माँजी से करे, जेमें थेर बहुत अवरी ओकरा भेंटाइयो जात रहे.\nफिदनी के मेहनत के बारे में केतनो कहल जाव ऊ कमे रहे. ओकर मेहनत आ दीन भाव देख के हम ओकरा पर तनी मोहा गइल रहीं. जब ऊ हमार घर लीपत रहे तबे ओसे हम पुछलीं कि – तोहार ‘ऊ’ कहाँ रहेलन ?\nएतना सुनते फिदनी के मुड़ी नीचे गड़ गइल, ऊ लजा गइल, तब अम्माँजी बोललीं कि – अरे – ‘ऊ’ कहाँ घरे रहेला. ‘ऊ’ त परदेस में महिना महिना दिन ले भीख माँगे खतिर घुमत रहेला. ओकरा आवे-जाये के दिन के कवनो ठीक ना रहेला, अहिसे न ई फिदनी अपने जाँगर ठेठा के कमात खात रहेले, आ अपना लइकनो के पोसेले.\nअम्माँजी के बाते से हम जनलीं कि ई फिदनी एगो जोगी के मेहरारू ह. एके सबलोग जोगिनिया, चाहे रहमत बो, चाहे फिदनीए कहिके गोहरावत रहेला. ई फिदनी एह गाँव में एह टोला के सब बाबू भइया लोगिन के घरे सेवा टहल में लागल रहेले, जवन ओकरा करे लायक होला. ऊ एगो जोगी के मेहरारू रहे, जेकरा न खाये के खयेका रहे न पहिरे के बस्तर.लइकवा कुल त एगो जँघिया पहिन के उघारे-निघारे खेते खरिहाने घुमत रहत रहन सन. उहो फाटले पुरान, मइल-कुचइल लुगा पहिन के एने-ओने धउरत रहत रहे. अपना तन पर अपन लाज ढाँके खतिर ऊ लुगा पहिनत रहे. जब कबो फिदनी तनी नीक लुगा पहिन लेबे तऽ लोग बाग लागे न सुगबुगाए आ कहे कि कहले न जाला कि- ‘गरीब के लुगाई, भर गाँव के भउजाई होले’.\nफिदनी केहू के घरे कुछु छू ना सकत रहे.बाकी चोरा लुका के ओह गाँव के गँवई मनचला बाबू लोग ओके अपन भउजाई कहि के अपना हवस के पुरवत रहत रहे. एह बात के फिदनी पर कवनो असर ना पड़े, काहे कि ओके खाए-पहिने के भेंटा जात रहे. एगो भुखाइल दुखिया गरीब मेहरारू के अवरी का चाँहीं. ऊ केहू से इहाँले कि अपना मरदो से कबो कुछु ना माँगत रहे – ई सब तऽ ओकरा मेहनत के फल रहे, जेसे ओकर पेट भरत रहे.\nअम्माँजी से हम जनलीं कि फिदनी ओह गाँव के जोगीटोला में रहेले. इन्हनी के रहे खातिर एके गो कमरा ओह घर में रहे, जेमें एकनी के मूर्गा-मुर्गी, बकरी-छेरी, बाल-बच्चा आ अपनहू कुल राती खानी सुतत रहन सन. रहे-सहे के कवनो चिन्ता फिकिर एकनी के ना होला. ई कुल वर्तमान में जीयेलन सन, यानी आज खा लीहन सन त काल्ह का होई ? ई कबो ना सोचेलन सन. ए कुल के न तऽ बाजार भाव से मतलब होला न कवनो बैंक के नाँव जाने से. भीख मांगल एह लोग के पुस्तैनी पेशा होला. फिदनी एही जोगिन के समाज के उपज रहे, जेकरा जिनगी में न त कबो अमीरी आइल, न त कबो गरिबिये ओकर साथ छोड़लस.\nआज उहे फिदनी बेर-बेर हमरा सोझा घुरिया-घुमरिया के हमरा से बोलल-बतियावल चाहत रहे. ओकरा त सोचे के चाँहीं कि जब एक बेर हम ओसे बोलल बन्द कऽ दिहलीं, तऽ अब एतना दूर शहर ले आके आ हमरा इयाद के झरोख में घुस के हमार पीछा जब ना तब काहेंके करत रहतिया. हम तऽ ओही दिने चुपा गइनी जवना दिने सुनलीं कि ऊ अपना गरीबी के तरजूई पर अपना नासमझ बेटी के तउल देलस. इ सुनते हमार करेजा कसमसा के थउस गइल. ऊ बेटी अबे छवे-सात बरीस के भइल रहे. भगई आ चिरकुट लपेटले घुमत रहत रहे. ऊ कबो महुआ बीनत के, तऽ कबो नीब चुनत के लउक जाइल करे. कबो-कबो लकड़ी, चुन्नी, पतई आ करसियो उठावत रहे. ओही अबूझ बेटिया के पइसा के लालच में अपना कंगाली के तरजूई पर ऊ चढ़ा देलस.\nका जाने कवना बेपारी के हाथे. फिदनी ओके कुछ पइसा गिना के दे देले रहे. ऊ बेपारी कवनो दूर दराज देस में ओह धीया के लेके चल गइलन सन. ऊ कुल ओकरा साथे का-का कइले होइहन सन् केहू जान ना पावल ? अपना अबूझ बेटी के बेंच के इ फिदनी कुल्ही महतारिन के मुँहे करिखा पोत देले रहे. जब हमरा मालुम भइल कि अइसन घिनौना काम बाप नाहीं, ऊ महतरिए कइलस ह, तब से हमरा मन के हिया में ओह फिदनी खातिर जेतना मोह के तेल भरल रहे, कुल सूख गइल आ हमार इ मन घिरना से भर गइल. इहे बात बा कि आज ओकर ईयाद जब जब हमरा आवता तब-तब ओकर कठकरेजी महतारी वाला रूप हमरा सोझा लउके लागता. एही से हमार मन अब अपना टेक पर अकड़ के घेड़ा नियर हिनहिनाता. हम भले अपना मन के बेर-बेर झटकारऽतानी आ समझावतानी कि ओकरा से हमके बोले बतियावे के चाँहीं, बाकी ऊ अड़ल, बा एही पर कि ना हम ओसे कुछु ना बोलब न बतियाइब, आ न तऽ ओकरा बारे में कुछु लिखब.\nएतना कइलो पर ई फिदनी मानत नइखे. लागता कि ऊ हमरा सोझा आके – रिरिआ-गिरिआ के हमसे इहे पूछल चाहतिया कि – मोसे-रूसल बानी\nका ? मोरा संगे-संगे आज ”उहो“ आइल बानऽ, आ रउवा से एगो भिच्छा माँगतान. आज अपना बोलिए के भीख हमनी के दीहीं नऽ.\nThis entry was posted in कहानी, पुस्तक चर्चा, साहित्य and tagged आशा रानी लाल, कहानी, पाती, भोजपुरी पत्रिका by Anjoria. Bookmark the permalink.\n1 thought on “भिच्छा”\namritanshuom on फ़रवरी 8, 2012 को 9:13 पूर्वाह्न said:\nराउर रचना हमार दिल के ,भीतर में पैठ कर गइल.\nकरिया , दूबर-पात,आ लमहर मेहरारू, के इज्जत बढ़ी गइल .


डा॰ हर्षवर्धन के दिल्ली चुनाव में आपन मुख्यमंत्री वाला चेहरा बनवलसि भाजपा – टटका खबर\nनयी दिल्ली 23 अक्टूबर (वार्ता)दिल्ली विधानसभा चुनाव ला मुख्यमंत्री पद के उम्मीदवार ले के पिछला हफ्टा भर से अधिका समय से चलल आवत खींचतान पर विराम लगावत भाजपा बुध का दिने दिल्ली के स्वास्थ्य मंत्री रहल डा॰ हर्षवर्धन के नाम पर मुहर लगा दिहलसि.\nपार्टी अध्यक्ष राजनाथ सिंह के अध्यक्षता मे सबेर में केन्द्रीय संसदीय बोर्ड के बइठक मे ई फैसला लिहल गइल. एह बइठक में नरेन्द्र मोदी छोड़ सगरी सदस्य मौजूद रहले.\nबइठक का बाद विजय गोयल, दिल्ली विधानसभा मे नेता विपक्ष प्रो॰ विजय कुमार मल्होत्रा आ संसदीय बोर्ड के सगरी सदस्यन के मौजूदगी मे डा॰ हर्षवर्धन के उम्मीदवारी के एलान क दीहल गइल.\nपार्टी के कहना बा कि एह फैसला से विजय गोयलो सहमत बाड़े\nएह पत्रकार सम्मेलन में बोलत भाजपा के माथ नेता लालकृष्ण आडवाणी कहलन कि दिल्ली के परिणाम के असर सगरी देश पर पड़ी. आ एह चुनाव में पार्टी के पक्ष मे शानदार परिणाम आई.\nबाद में नरेन्द्र मोदी ट्वीट क के डा॰ हर्षवर्धन के बधाई दीहलन.\nTags: डा॰ हर्षवर्धन, दिल्ली विधानसभा, भाजपा, विजय गोयल


भासा के बैग्याँनिक अध्ययन के क्षेत्र में भारत के अवदान - डॉ. जयकान्त सिंह 'जय'\nभासा के बैग्याँनिक अध्ययन के दिसाईं दुनिया के तमाम देस सदियन से भारत के रिनि रहल बा। बाकिर पच्छिमी सिक्छा-बेवस्था में ढ़लल भारतीय भासाविद् जन ठीक एकरा उलट बिचार राखेलें। काहे कि भारत में उनइसवीं सदी का दूसरके दसक से पच्छिमी सिक्छा-पधति के जरिए ई पढ़ावल, बतावल आ जतावल जात रहल बा कि भासा-बिग्याँन पच्छिम के देन ह। फ्रांस के बिद्वान पादरी कोर्दो अपना भासा, संस्कृति, रिलिजन आ साहित्त के सबसे पुरान आ पोख्ता साबित करे का उदेस से भारत के संस्कृत भासा के हिकाह ताकत ओकरा अउर अपना ग्रीक, लैटिन आ फ्रेंच भासा के बीच तुलनात्मक अध्ययन कइलें। अइसे ओह फ्रांसीसी पादरी कोर्दो का भासा के ओही बैग्याँनिक तुलनात्मक अध्ययन में एह तथ्य के भान हो गइल कि भारत भासा, संस्कृति, साहित्त के सिरजने ना, अध्ययनों के दिखाईं यूरोप से बहुत आगे बा। एकरा बावजूद भारत पर पच्छिम का भासाविद् लोग का जरिए ई छाप छोड़ल गइल कि कोर्दो का भासा सम्बन्धी ओही तुलनात्मक बैग्याँनिक अध्ययन से भासा-बिग्याँन रूपी बिसय के जनम मानेला।\nकोर्दो के बाद भासा-बिग्याँन के क्षेत्र में काम करे वाला यूरोपीय बिद्वान लोग में हालहेड, विलियम जोन्स, फ्रेडरिक श्लेगल, लासन, रोजन, बुर्नूफ, मैक्समूलर जान बीम्स आदि के नाम बड़ी सरधा से लिहल जाला। एह भासा-बैग्याँनिक लोग के नाम सरधा से लेवे से केहू भारतीय का कवनो सिकायत नइखे। बाकिर एह सब यूरोपीय बिद्वान का बहुत पहिले भारतीय आचार्य लोग द्वारा भासा के बैग्याँनिक अध्ययन-अनुसंधान के नजरअंदाज कइल चाहे उड़ंतू चर्चा भर कइल घोर आपत्तिजनक जरूर बा। डॉ. सुनीति कुमार चटर्जी त जान बीम्स के भासा-बिग्याँन के संस्थापके मान लेले बारन।\nआजुओ कुछ अंगरेजी आ हिन्दी के हिमायती भारतीय बिद्वान लोग का मुँहें सुनिले कि भासा-बिग्याँन के क्षेत्र में पच्छिम के एतना ना अतुलनीय काम बा कि भारत ओकरा पसङ्गोँ में नइखे। एही वजह से हम भासा, भासा-बिग्याँन आ भासा-बिग्याँन के क्षेत्र में भारतीय आचार्य लोग का अध्ययन-अनुसंधान पर क्रमवार आपन बिचार राखे का पहिले भारत के भासा-बैग्याँनिक अध्ययन-अनुसंधान कार्य के बिसय में पच्छिम का कुछ नामी- गिरामी भासा-बैग्याँनिक लोग के बिचार राख देवे के चाहत बानी।\nयूरोपीय भासा-बैग्याँनिक जेस्पर्सन ' लैंग्वेज ' चैप्टर-१ का पन्ना- २० पर साफ साफ लिखले बारन कि 'भारत के बैयाकरने लोग ( आचार्ये लोग ) भासा बैग्याँनिक निरीक्छन आ बर्गीकरन में सबसे पहिल अधिकारी ब्यक्ति बा, ग्रीक के बिद्वान त एकरा तुलना में नामेमात्र के रहलें।'\nScience presupposes careful observation and systematic classification of facts and of that in the old Greek Writers on language we find very littile. The earliest masters in Linguistic observations and classification were the old Indian Grammarians.'\nडब्ल्यू एस एलेन त ' फोनेटिक्स इन एंसियेंट इंडिया ' में जेस्पर्सन से कई डेग आगे बढ़के भारतीय भासा-बैग्याँनिक अध्ययन-अनुसंधान कार्य आ भारतीय बैयाकरन पाणिनि आदि का काम के लैटिन बैयाकरन आ भासा अध्ययन का पच्छिमी परम्परा के तुच्छ बतावत लिखले बारन कि\n' There are existence overathousand different Sanskrit grammars, all inspired directly or indirectly by Panini's model. Besides suchaconcourse the thousand manuscripts of prisciaon's Latin grammar, the pride of our western tradition, are butadrop in the grammatical ocean. According to Burnell there were no less than sixty eight of these Pre-paninian grammars.'\nएलेन त जोर देके कहलें कि पाणिनि के बेयाकरन एगो भासा-बैग्याँनिक के बेयाकरन बा। बैग्याँनिक बैयाकरन भी भासा सम्बन्धी तथ्यन के प्रति बहुत हद तक उहे नजरिया राखेला, जवन प्राकृतिक बैग्याँनिक प्रकृति का तथ्यन के प्रति राखेला। ( His work isalinguist's and notalanguage teacher's grammar.) । ऊ इहाँ ले कहले बारन कि ' संस्कृते का ध्वनि-बिग्याँन से पच्छिमी भासा-बैग्याँनिक अपना इहाँ ध्वनि-बिग्याँन के बहुतायत पारिभासिक सब्द आ बिभाग के निर्धारन लेले बारन।'( Our phonetic categories and terminology owe more than is perhaps generally realized to the influence of Sanskrit Phonetician.'--- ( Phonetics in Ancient India, Page-3)। ब्लूमफील्ड आ विलियम जोन्स भी एह तथ्यन के चीज के बहुते आदर का सङ्गे स्वीकार कइले बारन। एह तथ्यन के आउर बारीकी आ बिस्तार से जाने खातिर बिहार राष्ट्रभाषा परिषद् पटना से छपल डॉ. रामदेव त्रिपाठी के ग्रंथ ' भाषाविज्ञान की भारतीय परम्परा और पाणिनि ' के अध्ययन कइल जा सकेला।


बिहार के मेडिकल आ इंजीनियरिंग कोर्सन के दाखिला परीक्षा के परचा लीक – टटका खबर\nबिहार के मेडिकल आ इंजीनियरिंग कोर्सन के दाखिला परीक्षा के परचा लीक\nबिहार संयुक्त प्रवेश प्रतियोगिता परीक्षा परिषद के करावल मेडिकल अउर इंजीनियरिंग कोर्सन में दाखिला परीक्षा के परचा लीक हो जाए के खबर आइल बा. एही परीक्षा में बेगूसराय के तीन गो परीक्षार्थियन के गिरफ्तार क लीहल गइल. ई लोग वाट्सएप्प के सहारे नकल करत धराइल रहुवे. एकरो जाँच होखत बा कि ई लोग मोबाइल का साथे घुस कइसे गइल.\nतीनो बेतिया के हउवें.\nबिहार सरकार 9वीं के परीक्षा बिहार विद्यालय परीक्षा समिति से करावे के फैसला कइले बिया आ एकरा के पास कइला का बादे मैट्रिक के फार्म भर सकीहें परीक्षार्थी. 9वीं के परीक्षा में 15 लाख से अधिका परीक्षार्थियन के शामिल होखे के उम्मीद बा.\nTags: दाखिला परीक्षा, परचा लीक, बेतिया, मैट्रिक


मनोज तिवारी के मर्द नम्बर वन – Anjoria\nमनोज तिवारी के मर्द नम्बर वन\nअप्रैल 18, 2010 मनोज तिवारी, मर्द न॰ १\nभोजपुरी सिनेमा के मेगा स्टार मनोज तिवारी मृदुल के एक्शन अवतार दर्शक लोग आदिशक्ति इंटरटेनमेंट आ प्रीतम रेड्डी के प्रस्तुति मर्द नम्बर वन में जल्दिये देखेवाला बा. राहुल मूवीज मेकर्स का बैनर मे बनत एह फिल्म में मनोज तिवारी के एकदमे नया लुक बा. उनकर भूमिका एगो अइसन युवक के बा जेकरा अपना प्यार के पावे खातिर कई गो खतरनाक मोड़ से गुजरे पड़त बा. फिल्म के नायिका नया तारिका सायरा बानो बाड़ी.\nएह एक्शन फिल्म के निर्माण निरहुआ न॰ १ आ खिलाड़ी न॰ १ बनावे वाला बी ओबुल रेड्डी कइले बाड़े आ निर्देशन कइले बाड़े रमना मोगली. फिल्म में मनोज तिवारी कई गो स्टँट सीन बहुते बढ़िया से कइले बाड़न. मशहुर कामेडियन मनोज टाइगर, मुख्तार खान, मधु, चिट्टी बाबू, आ विकास सिंह के एह फिल्म में मजगर भूमिका बा. गीत कुल नौ गो बाड़ी सँ जवना के विनय बिहारी आ प्यारेलाल यादव लिखले बाड़े. संगीत राजेश रजनीश के ह. कथा पटकथा बी ओबुलसुब्बा रेड्डी के, संवाद सुरेन्द्र मिश्रा के, छायांकंन मोहन चांद के, एक्शन नन्दू के, आ डांस डायरेक्शन मोहन सम्राट के बा. कार्यकारी निर्माता एम किशोर हउवें.\nफिल्म के आजकल डबिंग के काम चल रहल बा आ मई का महीना मे एकरा के रिलीज करे के प्लान बा.\nएगो प्रोड्यूसर जिन्दा रही त दस गो फिल्म बनाई : विनय आनन्द\nNew look Manoj Tiwari as Mard No.1


बिहार विधानसभा चुनाव के तिसरका आ चउथका दौर के प्रचार चरम पर – टटका खबर\nबिहार विधानसभा चुनाव के तिसरका आ चउथका दौर के प्रचार चरम पर\nहर गोल के नेता अपना अपना दल के प्रचार आ दोसरा गोल के बुराई बतियावे में लागल बाड़े. सभके इहे लागत बा कि उनुके बतावल बात आ राह सही बा जबकि दोसरका के गलत. संगही संगे सभे आपन आपन जीत के दावा करे में लागल बा. जबकि असलियत इहे बा कि पिछलका दुनू दौर के चुनाव का बारे में सभकर मति हेराइल बा कि ऊंट कवन करवट बइठे जा रहल बा. एह बीच मीडिया झूठ के हवा बनावे में लागल बा काहे कि जबसे भाजपा नीत सरकार आइल बिया केन्द्र में ओहनी के कमाई धमाई के राह बंद होखे लागल बा आ सरकारी माल चाभे के नइखे मिल पावत. पिछलका सरकारन में एह लोग के बहुते मजा रहुवे काहे कि लूट के माल पर मजा लूटे के मिल जात रहुवे.\nTags: बिहार विधानसभा चुनाव, मीडिया, हवाबाजी\nकहवाँ के वोट कहिया आ नालायक नीमन अनेरिया ना\nकोरोना काल में पहिलका चुनाव बहुते कुछ पहिला बेर\nबिहार चुनाव के एक्जिट पोलो में भरम बरकरार रह गइल\nMore Stories From चुनाव


पामेला के भोजपुरी सिखावत रहले मनोज तिवारी – Anjoria\nNovember 22, 2010 OmPrakash Singh टीवी, मनोरंजन 0\nहालीवुड तारिका पामेला एंडरसन के “बिग बॉस” का घर में हिंदी सिखावे के जिम्मेदारी मनोज तिवारी के सँउपल गइल त सगरी सदस्यन सहित पामेलो खुश हो गइली. मनोज तिवारी अतना बढ़िया से सिखवले कि पामेला एंडरसन मन लगा के हिन्दी सीखत बाड़ी आ हिन्दी बोलतो बाड़ी.\nसलमानो खान पामेला के हिन्दी सुन के अचरज जतवलें आ पामेला के हिंदी सिखावे खातिर मनोज के धन्यवाद दिहलें. मनोज तिवारी अब एह फेर में लागल बाड़े कि पामेला के भोजपुरियो सिखा देस जेहसे कि भोजपुरी बेसी से बेसी प्रचार प्रसार हो सके. मनोज के कहना बा कि ऊ पामेला से भोजपुरी बोलवाइये के रहीहें.\nमनोज तिवारी महाबली खली के हारमोनियम, ढोलक, आ बाँसुरी बजावलो सिखा रहल बाड़े. खली के कहना बा कि मनोज तिवारी उनकर जिगरी दोस्त बन गइल बाड़न आ अइसनका दोस्त पर उनका नाज बा. अब “बिगबॉस” के घर से बाहर निकलला का बाद पामेला भोजपुरी बोलत बतियावत आ खली हारमोनियम आ बाँसुरी बजावत लउकस त अचरज के बाति ना होखी.\nवइसे मनोज तिवारी के मृदुलता का बारे में कहल जाले कि भोजपुरी के एह मेगा स्टार के खासियत हऽ कि ऊ केहू के आपन बना लेलें.


भोजपुरी.........इ शहरी माल ह.... - NTC NEWS MEDIA\nभोजपुरी………इ शहरी माल ह….\nJuly 7, 2018 September 2, 2018 Nakul KumarLeaveaComment on भोजपुरी………इ शहरी माल ह….\nचंपारण के लाल आदित्य गुप्ता की नई साउथ मूवी ई “शहरी माल ह….” रिलीज हो चुकी है आप इस वीडियो को YouTube पर AGS ADITYA नाम से सर्च करके देख सकते हैं\nइच्छा पूरी की पूरी कहानी एक लड़की और लड़की की id क्यों रखी गई है जिसमें एक लड़की गांव से शहर पढ़ने जाती है लेकिन वह अपने गांव की सभ्यता संस्कृति रीति रिवाजों को भूल जाती है जबकि गांव के लोग अपनी भाषा अपनी संस्कृति को अक्षुण्ण बनाए रखते हैं\nशहरों में जहां भोजपुरी को अशलीलता के तौर पर देखा जाता है जिसके दुष्प्रचार में आकर बिहारी मूल की लड़के लड़कियां जो बाहर जाते हैं अभी कुछ दिनों बाद जब भी हाल लौटते हैं तो अपनी भाषा अपनी संस्कृति के प्रति उन्हें इतना लगाव नहीं रह जाता है जबकि गांव में रहने वाले लोग अपनी भाषा अपनी संस्कृति से खुद को जुड़ा हुआ महसूस करते हैं\nतो भोजपुरी के दुष्प्रचार से बची है और देखिए आदित्य गुप्ता की शॉर्ट कॉमेडी मूवी\nTagged AGS ADITYA


संपादकीय: अंक - 24 (21 अप्रैल 2015) - मैना: भोजपुरी साहित्य क उड़ान (Maina Bhojpuri Magazine)\nHome प्रभुनाथ उपाध्याय विविध संपादकीय संपादकीय: अंक - 24 (21 अप्रैल 2015)\nसंपादकीय: अंक - 24 (21 अप्रैल 2015)\nबीतल 14 अप्रैल के बाबा साहेब अंबेडकर के जनम दिन रहे। ई देस के भाग रहल बा कि अईसन बड़हन मनई कबो ए देस के माटी के सेवा कईले बा। लेकिन संङही ई देखि औरी पढि के बहुत बाऊर लागेला कि बाबा साहेब के एगो दलित नेता बना के जेहल में डाल दिहल गईल बा जबकी उँहा के एतना बड़ काम कईले बानी जेवना बराबरी करे लायक हजार साल में केवनो उदाहरन नईखे लऊकत। ए देस खाती औरी हिन्दू समाज दुनू खाती। बाकी राजनैतिक कारनन से उहाँ सोगहग उँचाई के छोट क दिहल गईल बा औरी ए काम में सबसे ढेर जोगदान अगर केहू के बा तऽ तथाकथित दलित चिन्तकन लोग के बा औरी तथाकथित सवर्ण चिन्तक लोग करईला के काम कईले बा लो।\nजब कबो बाबा साहेब के बात होला तऽ बात घूम-फिर के आरक्षण ले पहुँचि जाला। कुछ सवर्ण लोग बाबा साहेब के गलती बतावे के कोसिस करेला कि बाबा साहेब आरक्षण ले आ के देस के बहुत बड़हन नोकसान कऽ दिहलन। अईसन बात करे वाला लोग ए बात के भुला जाला कि आरक्षण के लाभ एही समाज के लोगन मिलत बा जेकर समाज में स्थिति केवनो बड़ाई लायक ना रहलि हऽ। केवनो समाज में केहू के लगे सभ कुछ रहे तऽ केहू के लगे कुछू ना; ई बहुत बढिया बात ना होखे ला। जहाँ सगरी समाज के बिचार करे के चाहीं कि काँहे अईसन हाल बा? कईसे ए भेदभाव के खतम कईल जा सकेला? लेकिन ई केहू ना कईल औरी अगर केहू कईल तऽ ओकर बात ओकरे सङगे खतम हो गईल। लेकिन बाबा साहेब ए काम के कईलें। रासता देखवलें कि कईसे समाज में खोंनाईल खंता भरल जा सकेला। काहाँ ले उहाँ के धन्यबाद कहे चाहीं पूरा देस औरी समाज के तऽ लोग बदला में सिकाईत कर ता औरी दोस देता। ई ऊ समय बा जब सभ केहू के मिल के बाबा साहेब के इमानदारी से समझे के चाहीं।\nआरक्षण जरूरी बा ए समाज के भेदभाव के कम करे खाती। जात के आधार पर आरक्षण मिले चाहीं लेकिन सङही इहो देखे होई कि कहीं केहू ए आरक्षण तरे पीसात तऽ नईखे। जेवन जात पिछड़ल बे, ओके आरक्षण मिलो लेकिन जेवन जात नईखे पिछड़ल ओके आरक्षण दे के कमजोर के औरी कमजोर कईल जाता। कांहे कि ओ जात के लोग कमजोर के नाँव पर मलाई खाता। ई बदले के चाहीं। सङही जे गरीब बा ओकरो के आरक्षण के लाभ मिले चाहीं, चाहें जात जेवन होखे। काँहे कि ई सरकारी भेद-भाव जेवन समाज के बढिया बनावे चाहत बा अगर आँख पर अंहवट बान्ह के चलत रही तऽ कुछ साल बाद कुछ जातन के दलित बना दी औरी एगो खंता भरे खाती दोसर खंता खोदि ली। औरी ई हाल केहुतरे ठीक ना रही। जरूरी बा अषाढ़ से पहिले बान्ह बान्हि लिहल जाओ।\nअंक - 24 (21 अप्रैल 2015)


बिना मेकअप लउकीहें संजय पांडे ‘दिलदार सांवरिया’ में – Anjoria\nभोजपुरी के नंबर वन खलनायक संजय पांडे के भूमिका से निर्माता निर्देशक हमेशा प्रयोग करत रहेलें. अब संजय पांडे के पहिला बेर बिना मेकअप के ‘दिलदार सांवरिया’ में पेश कइल जाई. ई फैसला खुद संजय पांडे के ना हो के निर्माता निर्देशक के बा. संजय पांडे बतवलन कि जब सुनलन कि एहमें बिना मेकअप काम करे के बा त पहिले त चउँकलन बाकि फेर एह चुनौती के सकार लिहलन.\nएह में वाकई मज़ा आवत बा शूटिंग करत में. ‘दिलदार सांवरिया’ के शूटिंग आजुकाल्ह उत्तर प्रदेश के बलिया में चलत बा. निर्माता दीपक शाह, सहनिर्माता किरण शाही, निर्देशक विशाल वर्मा, नायक यश कुमार मिश्र, नायिका अंजना सिंह, डांस डायरेक्टर निमेश भट्ट, छायाकार सी. जगन आ एक्शन मास्टर वेंकटेश हउवें.\nPrevious Post: ‘‘दीवानगी’’ दिवाना बना दिहलसि – मनोज दाव\nNext Post: 23 नवम्बर से यू.पी. में देखावल जाई ‘लव यू सजना’


इंसेफलाइटिस – टटका खबर\nमुजफ्फरपुर आ गया समेत बिहार के कई इलाका में एगो अनजान बेमारी से बचवन के मरे के सिलसिला अबहियो जारी वा. एह बेमारी से पीड़ित बचवन के इलाज पटना, मुजफ्फरपुर, आ गया समेत अनेके सरकारी आ गैरसरकारी अस्पतालन में इलाज होखत बा. इंसेफ्लाइटिस के तरह के एह नया बेमारी के कारण जाने खातिर नेशनल इंस्टीच्यूट


मुंबई में तू ही मोर बालमा – Anjoria\nभोजपुरी सिनेमा के यंग टीम, प्रवेशलाल यादव, मनोज टाईगर, दीपक दुबे, शुभम तिवारी आ रिंकू घोष के ले के बनल भोजपुरी फिल्म “तू ही मोर बालमा” आजुकाल्हु मुंबई में धमाल मचवले बा. वर्ल्डकप का मौका पर रिलीज भइल एह फिल्म के सफलता से पूरा फिल्म यूनिट खुश बा. एह फिल्म के निर्देशन दू बेर सर्वश्रेष्ठ निर्देशक के अवार्ड जीत चुकल असलम शेख कइले बाड़न. फिल्म के दू गो गीत, जबसे बलम तू गइलऽ हरियाणा आ चोलिया के हूक, दर्शकन के बहुत पसन्द आ रहल बा. फिल्म के निर्माता रितेश ठाकुर आ प्रस्तुतकर्ता जितेश दुबे हउवें.


वाराणसी खातिर बीस हजार करोड़ के प्रोजेक्ट मिल सकेला – टटका खबर\nवाराणसी खातिर बीस हजार करोड़ के प्रोजेक्ट मिल सकेला\nजापान के पीएम शिंजो अबे के वाराणसी यात्रा का दौरान काशी आ अगलो बगल के शहरन खातिर हजारन करोड़ के परियोजना मिले के उमेद बनल बा. बतावल जात बा कि केन्द्र सरकार के प्राथमिकता में शामिल गंगा निर्मलीकरण अउर बौद्ध परिपथ जइसन कामन ला बड़का समझौता हो सकेला. जापान का सहयोग से पहिलहीं से वाराणसी में अनेके परियोजना चलत बाड़ी सँ. भारत के काशी आ जापान के क्वाटो शहर का बीच कला, संस्कृति आ शिक्षा ला पहिलहीं से समझौता हो चुकल बा.\n12 दिसंबर के होखत एह यात्रा में भारत के पीएम नरेन्द्रो मोदी साथे रहीहें. काल्हु जापान से आइल अधिकारियन के दल हवाई अड्डा से लगवले घाट तक के इलाका जाँचे परखे के काम कइलें. आजु एसपीजी के चहुँपे के बात बा. एह दुनू पीएम के स्वागत में वाराणसी के एलईडी का रोशनी से चमका दीहल गइल बा.\nTags: नरेन्द्र मोदी, वाराणसी, शिंजो अबे


कुचिपुड़ी - विकिपीडिया\nएही नाँव के गाँव जेवना की नाँव पर ए नाच के नाँव बा खातिर, कुचिपुड़ी, कृष्णा देखल जाय।\nKuchipudi dancer in "Tribhanga" bangima (posture)\nKuchipudi dancers in Action\nKuchipudi dancer in "Lathangi" bangima (posture)\nA Kuchipudi dancer performing at Shantala Arts Festival, Bangalore\nA classical dancer practicing foraperformance.\nकुचिपुड़ी एगो शास्त्रीय नाच या नृत्य के शैली हवे। ई नाच भारत की आंध्रप्रदेश राज्य में सभसे प्रचलित हवे आ एहिजे एकर जनम भइल रहे। आंध्रप्रदेश की अलावा ई पुरा दक्खिनी भारत में बहुत परचलित नाच हवे। कहल जाला की एकर जनम कुचिपुड़ी गाँव में भइल रहे आ एकर शुरुआत सिद्धेन्द्र योगी नाँव के कृष्ण-भक्त संत कइले रहलें।\nकुचिपुड़ी नाच के परदर्शन आम तौर पर कुछ परंपरागत तरीका से शुरू होला। जेवना में स्टेज पर एगो शुरूआती पूजन नियर होखेला जेकरा बाद कलाकार अपनी पात्र के रूप में प्रवेश करे लें। प्रवेश की बाद कलाकार आपन परिचय देला आ पात्र के अस्थापित करे के काम करे ला। एकरा बाद मुख्य नाटक आरम्भ होला। ई नाच-नाटक हमेशा कर्नाटक संगीत में सजल गीत की साथे होखे ला। गीत के एक ठो गायक गावे ला आ मिरदंग वायलिन बाँसुरी आ तम्बूरा पर गायक के सहजोग कइल जाला। नाचे वाला कलाकार के ज्यादातर गहना आ आभूषण एगो खास हलुक लकड़ी के बने लें जौना के बूरुगु कहल जाला आ ई परम्पारा सतरहवीं सदी में शुरू भइल रहे।\n2 बिस्व रेकार्ड\nभरत मुनि की नाट्यशास्त्र के जानकार सिद्धेन्द्र योगी एकर शुरूआत कइलें आ ऊ पारिजातहरण नाँव के एगो नाटक के रचना कइलें आ एही से एह नाच के शुरूआत मानल जाला।\nकुचिपुड़ी नाच के कलाकार चपल आ तेज गतिविधि वाला होखे लें आ नाच में गोलाई आ पद संचालन में लय आ उड़ान के बहुत महत्व होला। नाचे वाला कलाकार एगो खास गरिमा की संघे ई नाच परस्तुत करे लें। कर्नाटक संगीत की साथे होखे वाला ई नाच भरतनाट्यम की संघे कई माने में समानता लिहले होखे ला।\nबिस्व रेकार्ड[संपादन करीं]\n26 दिसंबर 2010 के हैदराबाद की जीएमसी बालयोगी स्टेडियम में 2800 कुचिपुड़ी कलाकार आ 200 से ढेर कुचिपुड़ी गुरू लोग मिल के एक साथे नाच के परदर्शन कइल आ एगो बिस्व रेकार्ड बना दिहल लोग।\n↑ Kothari, Sunil; Pasricha, Avinash (2001). कुचिपुड़ी (English में). अभिनव प्रकाशन. प. 31. पहुँचतिथी 29 अक्टूबर 2015.\n↑ Banham, edited by James R. Brandon ; advisory editor, Martin (1993). The Cambridge guide to Asian theatre (Pbk. संस्क.). Cambridge, England: Cambridge University Press. प. 96. ISBN 9780521588225. CS1 maint: extra text: authors list (link)\nविकिमीडिया कॉमंस पर संबंधित मीडिया कुचिपुड़ी पर मौजूद बा।\nविश्व के सबसे बड़ कुचिपुड़ी नृत्य रेकार्ड\nकुचिपुड़ी नृत्य के पोशाक आ आभूषण\nएक मुसलमान का कुचिपुड़ी सीखना चुनौती बीबीसी पर हलीम खान के बारे में एगो रपट\n"https://bh.wikipedia.org/w/index.php?title=कुचिपुड़ी&oldid=528882" से लिहल गइल\nएह पन्ना पर आखिरी बेर संपादन 26 अक्टूबर 2017 के 17:30 बजे भइल रहल।


बिहार में भाजपा जदयू गोलबंदी टूट का कगार पर – टटका खबर\nबिहार में भाजपा जदयू गोलबंदी टूट का कगार पर\nपिछला सतरह साल से चलल आवत भाजपा आ जदयू के गोलबंदी अब टूटे वाला बावे काहे कि नीतीश कुमार कवनो तरह से नरेन्द्र मोदी के सकारे के पक्ष में नइखन. उनका मालूम बा कि एक बेर अगर नरेन्द्र मोदी प्रधानमंत्री बन गइलन त नीतीश के नंबर कहियो ना आई. संयोग से दुनु जने समाज के पिछड़ा वर्ग से आवेलें आ एहु आधार पर ऊ मोदी का खिलाफ ना लड़ सकसु. से बारह साल पुरान घटना ले के अब सवाल उठावे में लागल बिया जदयू. काल्हु जदयू मंत्री नरेन्द्र सिंह मोदी के दंगाई बता दिहले त शिवानंद तिवारी के कहना रहल कि सरदार पटेल अइसनका आदमी के कान पकड़ के हटा देतन.\nवइसे कुछ जानकारन के इहो कहना बा कि नीतीश के शैली से नाराज कुछ जदयू विधायक पाला बदल सकेलें बशर्ते ओह लोग के संख्या काम लायक बन जाव. बिहार विधानसभा में बहुमत ला १२१ गो विधायक चाहीं जवना में जदयू का लगे ११७ गो भाजपा का लगे ९१ गो विधायक बाड़ें. जदयू अब निर्दलीय विधायकन से आपन गिनिती पूरावे का फेर में बिया. जबकि भाजपा के सरकार तबहिये बन पाई जब ओकरा के तीस गो अउर विधायक समर्थन दे देसु. एह संख्या ला भाजपा नजर लगवले बिया कि जदयू में टूट हो जाव.\nTags: जदयू, नीतीश सरकार, भाजपा


रखवाला के शानदार दुसरका हफ्ता – Anjoria\nदिनेशलाल यादव निरहुआ स्टारर फिलिम “रखवाला” अपना दुसरका हफ्ता में शानदार तरीका से आ प्रवेश कइले बा. पिछला हफ्ता बिहार आ झारखण्ड के जवना पचीस गो सिनेमाघर में रिलीज भइल रहुवे ओह हर सिनेमाघर में दुसरको हफ्ता बरकरार रह गइल बा. साथ ही मीरगंज के ओमकार, भभुआ के मुडेश्वरी, राजनगर के मानसरोवर, रफीगंज के ललिता, सीतामढ़ी के शंकर, महुआ के अनुपम, भागलपुर के दीपप्रभा, हाजीपुर के नेशनल, बाढ़ के सविता, गोपालगंज के श्याम, गिरिडीह के सबेरा, बोकारो के जितेन्द्र आ लालगंज के शकुंतला सिनेमाघर में एह शुक के लाग गइल बा. अगिला हफ्ता कुछ अउरी सिनेमाघर में लागे के बात बा.\nभोजपुरी फिल्म अभिनेता सीपी भट्ट के लूट लिहल गइल\nOne thought on “रखवाला के शानदार दुसरका हफ्ता”\nNiruhaji raur acting kabile tarif ba thanx aaise hi aapna ke bhagwan safla dihi………………………………………\nLeaveaReply to virendra yadav\tCancel reply


Era of farming has started farmers engaged in preparation Bhojpuri: शुरू हो गइल खेती-किसानी के समय, तैयारी में जुटलें किसान– News18 Hindi\nBhojpuri: शुरू हो गइल खेती-किसानी के समय, तैयारी में जुटलें किसान\nसरकारी स्तर पर 15 जून से खरीफ के सीजन मानल जाला, बाकी गांव देहात में खरीफ फसल के तैयारी रोहिन नक्षत्र से शुरू हो जाला. धान के बेहन रोहिन में पहिला बारिश के समय पड़ जाए के चाही. एह साल यास तूफान के वजह से रोहिन नक्षत्र में अतना बरसात भईल हा कि भादो फेल हो गईल हा.\nLast Updated : June 16, 2021, 14:13 IST\nआइल खरीफ फसल के बुवाई के समय. किसान अपन नाधा, नरैली ठीक करें लगले.. वइसे गांव में ये समय खेती के काम बैल पर आधारित नइखे रह गईल. बाकि किसान आज भी, खेती के मशीन, औजार के तैयारी वइसे शुरू करेले. सरकारी स्तर पर 15 जून से खरीफ के सीजन मानल जाला, बाकी गांव देहात में खरीफ फसल के तैयारी रोहिन नक्षत्र से शुरू हो जाला. धान के बेहन रोहिन में पहिला बारिश के समय पड़ जाए के चाही. एह साल यास तूफान के वजह से रोहिन नक्षत्र में अतना बरसात भईल हा कि भादो फेल हो गईल हा.\nमृगड़ाह नक्षत्र एक हफ्ता से खूब तवत बा. बाकी बरसात के आवग के संभावना बराबर बनल रहत बा. गांव में एगो कहावत प्रचलित बा कि भादो तीन ना कातिक तेरह. मतलब ई कि अगर खेत तैयार होखे तब तीन दिन में भदई के आ तेरह दिन में कातिक के बुवाई पूरा हो जाई. एकरा अलावा हर इलाका में खेती आ मौसम के आपसी संबंध के संगे संगे खेती में किसानन के व्यक्तिगत रुचि आ ओमे तनिकों लापरवाही से होखे वाला नुकसान से भी आगाह करावल गईल बा. बतावल गईल बा कि,,,,,\nआसाड़ सावन करी गमतरी.\nकातिक खाय मालपुआ..\nमाई, बहिनिया पूँछन लागे,\nकातिक किता हुआ..\nमतलब ई भईल कि भदई के खेती के वखत तनिकों लापरवाही होई, आ कातिक महीना में किसान कवनों तरह के मौज मस्ती में मशगूल हो जाई तब किसान के भदई आ कातिक दुनों चौपट हो जाई. एह से खेती के काम गरम लोहा पर हथौड़ा मरला जइसन तत्परता से होवे के चाही. असल किसान एह मामला में कवनों चूक ना करें. बाकी किसानन के फसल के बाद सरकार के फैसला के बारी आवत बा, ओह समय सरकार के कंजूसी आ चालाकी साफ नज़र आवत बा. अभी हाल ही में सरकार के ओर से खरीफ फसलन के न्यूनतम समर्थन मूल्य के घोषणा भईल हा. खरीफ के मुख्य पैदवार धान अउर मक्का पर क्रमशः 72 रुपये और बीस रुपये दाम बढावें के ऐलान भईल बा.\nदावा होत बा कि धान के ई अबतक के सबसे ज्यादा रेट घोषित भईल बा. पिछलका साल धान के दाम 1866 रुपये प्रति कुंतल से बढ़ा के एह साल 1940 रुपये प्रति कुंतल अउर मक्का 1850 रुपये बढ़ा के 1870 रुपये प्रति के घोषणा भईल बा. बाकी एह घोषित दाम पर भी किसानन के खरीद हो जाई, एकर कवनों गारंटी नइखे. सरकार की ओर से बतावल जात बा कि ई दाम किसानन के लागत मूल्य से पचास प्रतिशत ज्यादा बा. जब कि हकीकत ई बा कि एह घोषित दाम में किसान के आपन परिवार के मेहनत आ खेत के किराया शामिल नइखे. अगर ई दुनों चीज शामिल कइल जाइ तब किसान के वास्तविक लागत पर पचास फीसद फायदा देबे के दावा कइल जा सकेला.\nएक बात के अउर ध्यान दिहल जरूरी बा कि खेती के काम में प्रयोग आवें वाला डीजल के दाम में पिछला एक साल में 22 रुपये से 23 रुपये की बढ़ोतरी भईल बा. ओकरा तुलना में धान मक्का के न्यूनतम समर्थन मूल्य के बढ़ल दाम के तुलना करें के चाही कि किसान ज्यादा फायदे में बाड़न कि सरकार के समर्थन मूल्य ज्यादा बढ़ल बा. अभी पिछले रबी के मुख्य फ़सल गेंहू के खरीद में रोज रोज़ नया नया नियम कायदा लागू होत बा. किसान आपन गेहूं के पैदावार बेंचे खातिर रोज़ रोज सरकारी मुलाजिम के यहां दौड़ लगावत बाड़न आ हर समर्थवान से चिरौरी बाड़न. कहीं सरकार 15 जून के बाद गेहू के खरीद पर पाबंदी लगा दी, तब बहुत से किसान आपन पैदावार ना बेंच पइहें.\nअभी आलम ई बा कि गरमी के मौसम में पैदा होखे वाला मक्का के समर्थन मूल्य भले 1875 रुपये प्रति कुंतल घोषित हो गईल बा, बाकी गांव में लॉक डाउन के दौरान मक्का के कीमत 800 रुपये से 850 रुपये प्रति कुंतल से ज्यादा दाम देबे के कवनों बनिया तैयार नइखे. एह तमाम अवरोध, अड़चन के बावजूद लॉक डाउन के दौरान ही ई दुसरका साल बा जब एक ओर देश के अर्थव्यवस्था में चौतरफा गिरावट दर्ज होत बा दूसरी ओर अकेले कृषि क्षेत्र बा जहां 3.6% के बृद्धि दर्ज भईल बा. अंतरराष्ट्रीय रेटिंग एजेंसी फिच दावा करत बा कि एह साल भारत के घरेलू उत्पादन में 9.5% के गिरावट होखे के उम्मीद बा. एकरा बावजूद मौसम विभाग भविष्यवाणी कइले बा कि मानसून के चाल ठीक समय पर ठीक दिशा में बढ़ रहल बा. उम्मीद ई कइल जात बा कि जुलाई के पहिलका सप्ताह तक अउर कवनों अवरोध ना आई तब मानसून पूरा उत्तर भारत के सराबोर कर दी. तब तक भदई के फसल के बुवाई के काम पूरा हो जाई. आ किसान भाई खेत के गुड़ाई के काम में लग जइहें.\nएह अनुकूलता के मद्देनजर ही सरकार के अनुमान बा कि एह साल खरीफ फसल के बुवाई के रकबा में16.4% के बृद्धि होई. एह आशावाद के एगो खास वजह इहो बा कि पिछले दस साल की तुलना में देश के जलाशय में ये साल 21% ज्यादा पानी भरल बा. हाल में रिजर्ब बैंक के मुद्रा नीति समीक्षा बैठक में भी एह बात के जिक्र भईल कि लगातर दूसरा साल सामान्य मानसून के वजह से खरीफ के पैदावार त बढबे करीं, देश के आर्थिक गतिविधि में तेजी आई. मौजूद समय में देश के अन्न भंडार में 100 मिलियन टन अनाज के भंडारण हो चुकल बा. किसानन के मेहनत के बलबूते ही ई सम्भव भईल कि सरकार 80 करोड़ लोगन के5किलों अनाज मुफ्त में देबे के घोषणा कइले बा. एह कोरोना काल में लोगन के मौत के भरपाई त कवनों और तरह से ना हो सकें.\nबाकी एह आपद काल में जब किसान लोगन के भूख मितावें लगातार मेहनत करके अन्न के भंडार भरत बा, ओकर भी कोरोना काल में भी भईल नुकसान भरपाई करें के उपाय सरकार के करके के चाही.एगो काम सरकार नीतिगत रूप में कर सकेला,आ जवना से किसानन के कोरोना के वजह से भईल नुकसान के कुछ हद तक भरपाई हो जाई. सरकार के ई इन्तजाम करें के चाही कि प्रधानमंत्री फसल बीमा योजना के दायरा जवन अभी तक प्राकृतिक आपदा तक सीमित बा, ओकरा के बढ़ाकर मानव निर्मित आपदा मसलन खासकर कोरोना काल में विशेष समय तक के लिए लागू कर देबे के चाही. काहे कि अभी तक के शोध से जवन तथ्य सामने ऑइल बा ओकरा से इहे मालूम होत बा कि कोरोना मानव निर्मित बीमारी बा. किसानन के एह वजह से जतना नुकसान भईल बा उ प्राकृतिक ना आदमी के वजह से नुकसान भईल बाटे. एह उपाय से किसानन के कुछ हद कोरोना के मार से निजात मिली जाइत. (मोहन सिंह वरिष्ठ स्तंभकार हैं. यह उनके निजी विचार हैं.)\nBhojpuri Bhojpuri News


टकरइत का होला? (बतकुच्चन – 174) – Anjoria\nटकरइत का होला? (बतकुच्चन – 174)\nटिकैत त सभे सुनले होई, कुछ लोग टकैतो का बारे में सुनले होखी, बाकिर ई एकदम तय बा कि टकरइत भा टकरैत शायदे केहू सुनले होई. टिकैत का बारे में अधिका लोग इहे जानत होखी कि ई कवनो खास जाति के उपनाम ह. बाकिर असल में ई जाति के उपनाम ना हो के एगो पद के नाम ह. समुदाय के मुखिया के कुछ लोग टिकैत कहेला आ युवराजो खातिर टिकैत के इस्तेमाल होखेला कुछ जगहा. हँ भोजपुरी इलाका में टकैत आ टिकैत के इस्तेमाल ना होखेला. बाकिर टकैत के इस्तेमाल होखे में कवनो दिक्कत ना होखे के चाहीं. काहे कि टकैत भा टकइत ओकरा के कहल जाला जेकरा लगे ढेरे टका होखे.\nबंगाल के लोग टका का बारे में बखूबी जानेलें काहे कि एहिजा रुपिया खातिर टका शब्द के इस्तेमाल आम बोलचाल का भासा में खूबे देखे-सुने के मिलेला. बाकिर एहिजा इहो बता दिहल चाहब कि टका संस्कृत के शब्द टंक से बनल ह. टंक चार माशा का बराबर के वजन के नाम रहे. अलग बाति बा कि अब के लोग तोला-माशा-रत्ती का बारे में ना जाने काहे कि ई तौल प्रचलन से खतम हो गइल बा. एक जमाना में टका के सिक्का चाँदी के होखत रहे आ बाद में तांबा के बने लागल. ओह जमाना में बत्तीस टका के एक रुपा होखत रहे. माने कि आधा आना. सोलह आना के रुपिया त आजादी का बादो बहुते बरीसन ले चलल. बाद में सब कुछ पइसा में बदल गइल. सौ पइसा के एक रुपिया. आना भुला दिहल गइल. चवन्नी चललो बंद हो गइल आ अट्ठनी भिखमंगो ना ल सँ.\nहँ त बात चलल रहे टकरैत के. एक जगहा पढ़े के मिलल टकरइत शब्द तबे से हमरा माथा में ई शब्द घूमे लागल. हमरा हिसाब से टकरैतो शब्द बहुते सहज लागल आ एकर इस्तेमाल भोजपुरी में चल निकले त अचरज ना होखे के चाहीं. बाकिर टकरइत भा टकरैत होखेला का? तनी मनी सोचे पर जोर लगाएब त एकर मतलब साफ हो जाई, शब्दकोश खोजे के जरूरत ना पड़ी. इहो बात हम पहिले कह चुकल बानी कि समय समय पर नया-नया शब्द उभरत रहेली सँ आ एही चलते शब्दकोशन के नया-नया संस्करण निकलत रहेला. शब्दकोश तय ना करे कि कवन शब्द सही भा कवन गलत. शब्दकोश आम बोलचाल आ साहित्य में इस्तेमाल होखे लागल नया-नया शब्दन के बटोरे आ ओकर सर्वमान्य ना त अधिका लोग के मान्य मतलब बतावेला जेहसे कि पढ़े-सुने वाला लोग ओकर सही मतलब समझ सको.\nचलीं शब्दकोश से हट के फेरू टकरइत से टकराइल जाव. विरोधी कई तरह के होलें आ कवनो जरूरी ना होखे कि विरोधी दुश्मनो होखे. बिना दुश्मनी भइलहूँ विरोध करे के जरूरत पड़त रहेला. गाँव-समाज में विरोध के काम पटीदार, गोतिया करेले. आ अकसरहां ई दुश्मनी निकाले खातिर कइल जाला. बाकिर खेल में सामने वाला दल के, राजनीति में सामने वाला गोल के, सामने वाला उम्मीदवार के कवना विशेषण से सजावल जाव? हिन्दी में त प्रतिद्वन्दी शब्द आम बा बाकिर भोजपुरी में प्रतिद्वन्दी शब्द के इस्तेमाल करे में जीभ लटपटाए लागल होखी त उ आदमी एगो सहज शब्द सोच निकललसि – टकरइत. जे टकराए, बार बार टकराए ऊ राउर टकरइत त. टकरइत राउर दुश्मन ना होखे बाकिर ओकरा के हरावल जरूरी होला. अब सोचीं के के राउर टकरइत बा समाज में, पढ़ाई में, राजनीति में, व्यापार में, नौकरी में. आ हम चलनी अपना काम प. ना त हमार टकरइत हावी होखे लगीहें हमरा पर.\nPrevious Post: टटको में टटका खबर : 23 अक्टूबर 2014, बियफे\nNext Post: टटको में टटका खबर : 24 अक्टूबर 2014, शुक


साल २०२५ में कहल जाई : एगो लोक भाषा होखत रहुवे – Anjoria\nMar 25, 2012 दयानद पांडेय, भोजपुरी\nबाजार के दबाव में तिल-तिल कर के मरत भोजपुरी भाषा के दुर्दशा लेके हम कुछ समय पहिले एगो उपन्यास लिखले रहीं “लोक कवि अब गाते नहीं.” इंडिया टुडे में एकर समीक्षा लिखत मशहूर भाषाविद् अरविंद कुमार तारीफ के पुल बान्हत एगो सवालो लिख दिहलन कि अगर लेखक के भोजपुरी से अतने लगाव रहुवे आ भोजपुरी के अतने चिंता बावे त ई उपन्यास भोजपुरिये में काहे ना लिखलें? हिंदी में काहे लिखलें? हमरा खातिर ई सवाल ना तमाचा रहुवे. बाकिर सवाल ई रहे कि अगर हम ई उपन्यास भोजपुरी में लिखबो करतीं त ओकरा के पढ़ीत भला के? एहू ले बड़हन सवाल रहुवे कि ओकरा के छापित के आ काहे? हम उनुका के ई बाति बतावत बहुते तकलीफ से लिखनी कि घबराईं जिन, उहो दिन दूर नइखे जब हिंदी के दुर्दशा पर कवनो उपन्यास अंगरेजी में लिखल जाव. त फेर रउरा पूछब कि ई हिंदी में काहे ना लिखाइल? अरविंदजी हमार तकलीफ समुझनी आ मननी कि ई त बा!\nअइसनका में ई सवाल बहुते गूढ़ बा कि साल २०२५ में भारतीय लोक भाषावन के हालत का होई? लेकिन शायद ई दुसरका सवाल होखी. पहिला सवाल त ई होखी कि साल २०२५ में हिंदी के हालत का होई? आ फेर ओकर हैसियत का होई? अबही त आलम ई बा कि हर छठवाँ मिनट एगो हिंदीभाषी अंगरेजी बोले लागत बा. चउँकावे वाली ई बाति एंथ्रोपोलिजकल सर्वे आफ इंडिया अपना ताजा रिपोर्ट में बतवले बिया. संतोष अतने बा कि हर पाँचवा सेकेंड पर हिंदी बोले वाला एगो बच्चा पैदा हो जा ता. कहे के मतलब ई कि हिंदी बाचल रही. बाकिर सवाल ई बा कि ओकर हैसियत का रही? काहे कि ई रिपोर्ट एह बाति के तसल्ली त देत बा कि हिंदी भाषियन के आबादी हर पांच सेकेंड में बढ़त बा. लेकिन साथही इहो चुगली करत बा कि हिंदी भाषियन के आबादी बेतहाशा बढ़त बा. आ जवना परिवार में सवांग बेसी होले, ओकर दुर्दशा कइसे आ कतना होला इहो हमनी का जानत बानी. आजु के तारीख में दावा बा कि २० करोड़ से अधिका लोग भोजपुरी बोलेला. लेकिन ई आंकड़ा ह. जमीनी हकीकत एकरा से कोसों दूर बा. हकीकत ई बावे कि तमाम माँग का बावजूद आजु ले भोजपुरी संविधान के आठवीं अनुसूची नइखे आ सकल. जबकि दू अढाई लाख लोग के भाषा डोगरी भा कुछ लाख लोग के भाषा नेपाली एह अनुसूची में बाड़ी सँ.\nआजु गाँवो-देहात में भोजपुरी आ अवधी जइसन भाषा बिलाइल जात बाड़ी स. लोग अंगरेजी फेंटल खड़ी बोलौ बोलत बा. “दो साल तक टॉक टाइम फ्री” आ “लाइफ टाइम प्रीपेड” जइसन विज्ञापन गाँवों में लहालोट बा. एके साथ अंगरेजी आ बाजार के दबाव अतना बेसी बा कि लोक भाषा त का हिंदी जइसन बड़हनो भाषा अपना के बचा ले जाव, इहे बहुत रही. हालांकि बाजार पर नजर डालीं आ अखबारी रिपोर्टन पर गौर करीं त पता चलत बा कि एह घरी मुंबई तक ले भोजपुरी फिलिमन के बहार बा. भोजपुरी सीडी आ कैसेटन से बाजार अटल पड़ल बा. बाकिर अश्लीलता, फूहड़ता अउर लंपटई के सगरी हद तूड़त ई फिलिम, कैसेट आ सीडी भोजपुरी के दाग लगावत ओकरा के बेमौत मारत बाड़ी सँ. हालांकि अमिताभ बच्चन जइसन लोगो भोजपुरी फिलिमन में काम करत बा, ई बतावल जात बा. अमिताभ बच्चन के कुछ फिलिम भोजपुरी में डबो भइल बा. लेकिन भोजपुरी के ई बाजारु छवि ह. सचाई त ई बा कि भोजपुरी अवधी समेत तमाम लोक भाषा एह तरह उपेक्षित बाड़ीं कि अगर इनकर तुलना करे के होखो त कहब कि अधिकतर मध्यवर्गीय घरन में जइसे बुढ़वा-बुढ़िया महटियावल आ अपमानित एगो कोना में खांसत-खंखारत बोझ बनल पड़ल रहेले, हमहन के लोको भाषा के उहे गति बा. जइसे कमजोर बूढ़ हर घड़ी अपना मौत के इंतजार करत रहेले. हमहन के लोक भाषा के हाल ओहू ले खराब बा. का पता साल २०२५ से पहिलही हमनी के लोक भाषा एक एक कर आपन प्राण छोड़त जा सँ. आ हमनी के सरकार ओहनी के बचावे खातिर परियोजना बनावत लउके. जइसे कि पाली आ संस्कृत का संगे भइल बा.\nबाकिर का परियोजना भाषा बचा पावेले? आ कि सरकारी असरे भाषा बाच जाली सँ? अगर बाच सकती सँ उर्दू कबे बाच गइल रहीत. साँच त ई ह कि कवनो भाषा बाचेले त सिर्फ एह चलते कि ओकर बाजार का बा? ओकर जरूरत कतना बा? आ ओकर डिमांड कतना बा? ऊ रोजगार दे सकेले का? अगर ना त कवनो भाषा के हम आप का, केहू ना बचा सके. अगर संस्कृत, पाली आ उर्दू जइसन भाषा बेमौत मरली सँ त सिर्फ एह चलते कि ओ रोजगार आ बाजार के भाषा ना बन पवली सँ. चाहे उर्दू होखो, संस्कृत होखो भा पाली जब ले ऊ कुछ रोजगार दे सकत रहल, चलल. पाली के त अब केहू नामोलेबे वाला नइखे रहि गइल. बहुते लोग के त इहो ना जानत होखी कि पाली नाम के कवनो भाषा रहुवे. इतिहास के पन्ना के बात हो गइल पाली. लेकिन संस्कृत? ऊ पंडितन के भाषा मान लिहल गइल आ जनता छोड़ दिहलसि. एहू चलते कि ऊ बाजार में ना पहिले रहुवे ना अब कवनो उमेद रहि गइल बा. उर्दू एक समय देश के मुगलिया सल्तनत में माथे चढ़ के बोलती रहे. ओकरा बिना कवनो नौकरी मिलल मुश्किल रहुवे. जइसे आज रोजगार आ बाजार में अंगरेजी के धमक बा तब उहे धमक उर्दू के होखत रहुवे. बड़हन-बड़हन पंडित लोग तब उर्दू पढ़त-पढ़ावत रहुवे. मुगलन का बाद अंगरेज अइले त उर्दू गँवे-गँवे हाशिया पर चल गइल. फेर जइसे संस्कृत के पंडितन के भाषा मान लिहल गइल रहे, वइसहीं उर्दू मुसलमानन के भाषा मान लिहल गइल. आजु का तारीख में उत्तर प्रदेश आ आंध्र प्रदेश में राजनीतिक कारणन से वोट बैंक का फेर में उर्दू दूसरकी राजभाषा के दर्जा भलही पा गइल होखे, रोजगार के भाषा अब ऊ नइखे रहि गइल. आ ना ही बाजारे के भाषा बिया. से, उर्दूओ अब इतिहास में समात जात लउकत बिया. उर्दू बचावे खातिर राजनेता आ भाषाविद् योजना-परियोजना के बतकही करत रहेले. पुलिस थाना आ कुछ स्कूलो में मूंगफली का तरह उर्दू-उर्दू भइल. बाकिर ई नाकाफी बावे आ मरलो से बाउर बा.\nहँ, हिंदी एने होश सम्हरले बिया आ होशियारी देखवले बिया. रोजगार के भाषा आजू भलही अंगरेजी होखो, बाजार के भाषा त आजुओ हिंदीए बिया. आ लागत बा कि आगहू बनल रही का, दउड़बो करी. कारण ई बा कि हिंदी विश्वविद्यालीय हिंदी के खूंटा उखाड़ दिहले बिया. शास्त्रीय हद तूड़त हिंदी अपना के बाजार में उतार लिहले बिया. आ हमनी का विज्ञापन देखत बानी कि “दो साल तक टॉक टाइम फ्री” , “लाइफ टाइम प्रीपेड”. “दिल माँगे मोर” त हमनी का कहही लागल बानी. एतने ना अंगरेजी अखबार अब हिंदी शब्दन के रोमन में लिखत आपन अंगरेजी हेडिंग बनावे लागल बाड़े. अरविंद कुमार जइसन भाषाविदो कहे लागल बाड़न कि विद्वान भाषा ना बनावसु. बाजार से भाषा बनेले. व्यापार आ संपर्क से बनेले. हिन्दी बहुते सगरी अंगरेजी, पंजाबी, कन्नड़, तमिल वगैरह शब्दन के आपन बना लिहले बिया. एहसे हिंदी के बाचल रहला के आसार त लउकत बा. बाकिर लोक भाषा सब ई लचक अबही ले नइखी देखवले सँ. गोस्वामी तुलसीदास अगर अवधी में रामचरित मानस ना लिखले रहितन त हम पूछत बानी कि आजु हौखित कहवाँ? एही तरह अगर भिखारी ठाकुर भोजपुरी में “बिदेसिया” आ “आरा हिले बलिया हिले छपरा हिले ला. हमरी लचके जब कमरिया सारा जिला हिले ला”, जइसन कुछ लोक गीत ना लिखले रहीतन त भोजपुरी कहाँ होखीत? भोजपुरी, अवधी, ब्रज, बुंदेलखंडी, मैथिली, मगही, वज्जिका, अंगिका, कन्नौजी, कुमाऊंनि, गढ़वाली, छत्तीसगढ़ी वगैरह तमाम लोक भाषा तेजी से बिलाए का राह पर बाड़ी सँ.\nआजु त हालात ई बा कि लोक भाषा सभ के जवन सबले बड़हन थाती रहुल ऊ रहल संस्कार गीत आ श्रम गीत. आजु हमनी से संस्कार गीतो बिला गइल बा. शादी ब्याह में, मुंडन निकासन में तमाम अउरी सगरी मौकन पर गावल जाए वाला संस्कार गीतन के जगह अब फिल्मी पैरोडी ले लिहले बाड़ी सँ. लेडीज संगीत ले लिहले बिया. भजन आ पचरा का जगहा अश्लील फिल्मी पैरोडियन वाला भजन आ देवी गीत सुनाए लागल बा. श्रम गीत ते कब के विदा हो चुकल बा. गरज ई कि सगरी लोक भाषा लोग का ठेंगा पर आ गइल बा. त अइसना में अचरज का साल २०२५ ले लोक भाषा सभ अपना के सरिहावे खातिर भीख मांगे लागऽ सँ. निश्चिते ई हमनी के आ हमहन के समाज के सबले दुखदाई बाति होखी. ठीक वइसने जइसे कि कवनो बहुते पढ़ल-लिखल कैरियर प्रेमी लड़िका अपना महतारी के माई कहे से कतराए लागे. का त ओकर माई पढ़ल-लिखल ना हिय. ओकर फिगर ठीक नइखे. ऊ समाज में उठे-बइठे लायक नइखे. त जइसे कवनो कैरियर प्रेमी लड़िका एह कारणन से अपना महतारी के माई ना कहे आ लजाला, ठीक वइसहीं का हमनियो सभ अपना मातृभाषा का साथ आजु उहे नइखीं करत जा? मातृभाषा जवन हमनी के लोक भाषा हईं सँ. जवना के बोले-बरते से हमनी का लजात बानी जा. जियते जियत मारत बानी जा. एह पर हमनी के सोचे का चाहीं कि आखिर अइसन काहे करत बानी जा? अपना महतारी के जान काहे लेत बानी जा?\nसरोकारनामा पर प्रकाशित लेख के भोजपुरी उल्था\nका हो अखिलेश, कुछ बदली उत्तर प्रदेश ?\nका हमनी का एह तंत्र के लोकतंत्र कह सकीलें ?\n2 thought on “साल २०२५ में कहल जाई : एगो लोक भाषा होखत रहुवे”\nरउरा एगो प्रतिष्ठित लेखक उपन्यासकार हईं आ रउरा लेखनी के हम बड़हन प्रशंसको हईं. राउर लेख रचना अकसर अंजोरिया पर प्रकाशितो करत रहीले. बाकिर एह लेख में लिखल रउरा कुछ बाति से हमरा विरोध बा. एह मुद्दा पर आपन बाति हम पहिलहूं कह चुकल बानी बाकिर जरूरी लागत बा कि फेर से ओह बाति के रेघरियावल जाव.\nमहाराज जी, भोजपुरी के भोजपुरिये रहे दीं सभे. ओकरा के विद्वानन, श्लील लोगन के भाषा मत बनाईं सभे. भोजपुरिया संस्कार घुमा-फिरा के आपन बाति ना कहे. जवन कहे ला छाती ठोक के कहेला. नीमन लागो त ठीक, बाउर लागो त ठीक. हमार, माफ करीं, हम ना त विद्वान हईं ना विद्वता के कवनो दावा करीले. हम त बस एगो भोजपुरिया प्रेमी हईं जेकरा अपना भाषा से बेहद लगाव बा. आजु हम उहे कहे जात बानी.\nआपन बाति कहे से पहिले हम चाहब कि लड़िकाईं में पढ़ल एगो कहानी दोहरा दीं. एगो राजा के बाज एक बेर उड़त जा के एगो बुढ़िया का घरे बइठ गइल. हारल थाकल रहुवे से बुढ़िया ओकरा के पकड़ लिहलसि. देखलसि कि एकर चोंच टेढ़ बा, पंजो टेढ़-बाकुर बावे. से ऊ नोहरनी से बाज के सगरी नोह सोझ कर दिहलसि आ चोंचो के रेती मार के सपाट बना दिहलसि. अब ऊ बाज कवनो काम के ना रह गइल रहे. ना त बेचारा कवनो डाढ़ी पर बइठ सकत रहुवे ना कवनो शिकार के अपना पंजा से दबोच सकत रहे. चोंच त एह लायक रहिये ना गइल रहे कि कुछ खा सको.\nएह कहानी के बुढ़िया के नेकनीयति पर कवनो संदेह ना कइल जा सको. ऊ बेचारी त अपना जाने में ओह चिरई के निमन करे के काम कइलसि. ठीक ओही तरह भोजपुरी के सुधारे, ओकरा हालात पर दया दरसावे, ओकरा फूहड़पन के गरियाए वालन के नेकनीयति पर हमरा कवनो संदेह नइखे बशर्ते ओ लोग खुदहु भोजपुरिया होखे, भोजपुरी बोलत-बरतत होखे, भोजपुरी में कुछ लिखत पढ़त होखे. बाकिर फैशन परस्ती में भोजपुरी के “अश्लीलता” के विरोध करे वालन से हमार विनम्र विनती बा कि दया करीं जा. भोजपुरी श्लीलन के भाषा ना ह. एकरा के बोले बतियावे वाला लोग अश्लीले हवे, अश्लीले रही. काहे कि जे पढ़-लिख गइल बा से त भोजपुरी के हमेशा हीन मानी, बोली, समुझी आ कहल करी. भोजपुरी सिनेमा हमनी के श्लील समाज देखे ना जाव. भोजपुरी कैसेट ऊ सुने ना, भोजपुरी पढ़े लिखे ना. बस भोजपुरी के गरियावे जानेला. भोजपुरी अगर जिंदा बिया त ओही अश्लील लोग का चलते जे अबहियो अपना गँवार महतारी के आदर देला, ओकरा से प्रेम करेला.\nअब भोजपुरी के बात एक एक मुद्दा पर\n१. भोजपुरी के संविधान के आठवीं अनुसूची में जगहा नइखे मिलल.\nएकर सबले बड़का कारण बा कुछ हिंदी विद्वानन के विरोध. भोजपुरी समेत कुछ भाषा सभके आठवीं अनुसूची में शामिल कइल जाव कि ना एह खातिर केन्द्र सरकार सीताराम महापात्र कमिटी बनवले रहल. डा॰ सीताराम महापात्र कहेलें कि भोजपुरी के एह अनुसूची में शामिल करे के विरोध दोसरा भाषा वाला केहू ना कइल बाकिर हिंदी के बहुते विद्वान एकर सख्त खिलाफत कइलन.\nओही हिंदी प्रेमियन का चलते भोजपुरी के आठवीं अनुसूची में राखे के के कहो ओकरा के भाषा तक ना मानल जाव. सरकार का नजर में ऊ त हिंदी के एगो उपभाषा हिय जवना के कवनो स्वतंत्र अस्तित्वे नइखे. आ जवना भाषा के स्वतंत्र अस्तित्वे नइखे ओकरा के कवनो अनुसूची में राखल जाव त कइसे. भोजपुरी के राजनीति करे वाला तमाम संगठन आ बड़हन विद्वान लोग एह बात के माँग ना करसु कि भोजपुरी के हिंदी से आजाद कइल जाव. ढेर दिन ले एकरा के हिंदी के चेरी बना के राख लिहल गइल अब त आजाद कराईं सभे. बाकिर ना. एह बात के माँग कवनो मंच से उठत होखो, कवनो सम्मेलन में प्रस्ताव पारित होखत होखो कि भोजपुरी के हिंदी से अलग भाषा मानल जाव. ई कम से कम हमरा जानकारी में नइखे. इहो जानत बानी कि हमार जानकारी बहुते सीमित हवे आ हो सकेला कि लोग एकर बात कइले होखे बाकिर ओहू हालत में हम चाहब कि एकर जानकारी दिहल जाव.\n२. भोजपुरी रोजी रोजगार के, कमाई के भाषा ना हिय.\nझूठ. सरासर झूठ. भोजपुरी से त अतना लोग कमात खात बा, कमाए खाए में लागल बा कि हिसाब नइखे. कमाई के भाषा ना हियऽ भोजपुरी त एकरा में अतना फिलिम कइसे बनत बाड़ी स, अतना कैसेट कइसे निकलत-बिकात बा? माफ करीं, भोजपुरी त बाजार के हिसाब से अतना ढर गइल बिया कि हिंदी वाला लोग बेचैन हो गइल बा. वाहत बा कि कइसहूं होखो एकर बाजार खराब कइल जरूरी बा. अगर भोजपुरी कमाई के भासा ना रहीत त अतना गैर भोजपुरिया एकरा पीछे ना भगते.\n३. भोजपुरी फिलिम आ संगीत में अश्लीलता बहुते बा.\nभोजपुरी के “अश्लीलता” के सबले बेसी विरोध उहे लोग करत बा जिनका कमाई के भोजपुरी के बजारू भइला से नुकसान होखत बा. अगर हम झूठ कहत बानी त हिंदी फिलिमन के “अश्लीलता” के विरोध काहे नइखे होखत? शीला के जवानी आ मुन्नी बदनाम हुई हिंदी में त ठीक बा बाकिर भोजपुरी में ना? हिंदी में एकरा के हद से हद उत्तेजक गीत कह दिहल जाई बाकिर भोजपुरी में सीधे “अश्लीलता” के आरोप मढ़ दिआई. अरे भाई पहिले अश्लीलता के मतलब त समुझीं. अश्लील जे सभ्य ना होखो, अंगरेजी के वल्गर के समानार्थी हवे. वल्गर माने गँवार, गवई. अश्लीलता के इहे मतलब हमरा मालूम बा. एह हिसाब से भोजपुरी अश्लीलन के भाषा हवे आ हमरा एह अश्लीलता पर गर्व बा. बाकिर रूकीं. एहसे पहिले कि रउरा हमरा के गरियावल शुरू करीं हम चाहब कि बात साफ कर दीं. समाज जइसे-जइसे विकसित होखेला तइसे-तइसे ऊ अपना के तोपे ढाँके लागेला. आदिवासी समाज में छाती उघरले घर-बाजार करे वाली मेहरारूवन के देखल जा सकेला काहे कि ऊ अबहीं ले अतना नीचे नइखे गिरल कि ओकर सगरी धेयान ओहिजे टिकल रहे. भोजपुरी समाज गँवे-गँवे बढ़त त बा बाकिर एकर विरोध ओही लोग का तरफ से होखत बा जे भोजपुरी के इस्तेमाल ना करे. रहल बात फिलिमन के अश्लीलता के त दक्खिन भारत के मांसल देह वाली नायिकन का सहारे जइसन फिलिम चलल बनल करेली सँ वइसन त हमरा जानकारी में अबही ले भोजपुरी में नइखे बनल. आ भोजपुरी सिनेमा देखे वालन के भीड़ कवनो पार्न फिल्म देखेवाली भीड़ से बेसी होले कम ना. पार्न जायका बिगाड़ देला, घिन आवे लागेला थोड़िका देर का बाद. बाकिर रसगर, रसिक भाव में बनल फिलिम देख के मन में घिन ना उपजे.\nभोजपुरी के डोमकच, फगुआ, चइता जे ना सुनले होखे से त कह सकेला कि भोजपुरी में अश्लीलता बहुते बा. बाकिर हमरा हिसाब से भोजपुरी समाज में खुलापन बा, नंगई नइखे. परमिसिवनेस बा, न्यूडिटी नइखे.\nसाथ ही सामाजिक परंपरा रहल बा कि महफिल में पूरा परिवार ना बइठे. बाकिर अगल बइठल बा त केहू के दोषो ना दिहल जाव. हँ भोजपुरी में कला फिलिम बने, बढ़िया वृतचित्र बने ई के ना चाही? हमहू चाहब. भोजपुरी में कुछ लोग अइसन निकलो जे रेणु के तीसरी कसम जइसन आंचलिक पृष्ठभूमि पर बनल भोजपुरी फिलिम बना सके. बाकिर ई मत कहल जाव कि वइसन होखे चाहे भा ना, “अश्लील” फिलिम मत बनो.\n४. भोजपुरी लोक भाषा जल्दिये मर जाई.\nहमरा नइखे लागत. हँ, अगर एकर नोह दाँत चोंच काट दिहल जाव त जरूरे मर जाई. एह चलते हमार हमेशा से ई कहना रहल बा कि भोजपुरी के बकस दिहल जाव सरकार. ई जइसन बिया तइसने रहे दिहल जाव. ना त एकर हाल कौव्वा चला हंस की चाल जइसन हो जाई. ना एने के रही ना ओने के. श्लील समाज त एकरा के अपनावे से रहल, अश्लीलो समाज से एकरा के काट दिहल जाई. पाली, संस्कृत, लैटिन, ग्रीक वगैरह एहीसे मर गइली सँ कि ओहमें विद्वान बेसी हो गइले. व्याकरणाचार्य अतना हो गइले कि वल्गर समाज ओकरा से कटि गइल आ वल्गर अंगरेजी के अइसन अपनावल गइल कि आजु ऊ सबले बेसी बोले वाली भाषा बन गइल. भाषा के विकास के इतिहास त इहे बतावेला कि भाषा हमेशा श्लील से अश्लील का तरफ बढ़त जाले. श्लील भाषा व्याकरण का बंधन में, लाज का आवरण में तोपात दबात जाले आ अश्लील भाषा छाती उघरले आगा बढ़त जाले.\n५. भोजपुरी बोले वालन के गिनिती कतना बा?\nअब ई बीस करोड़ बा कि बाइस करोड़ एकर त अंदाजे लगावल जा सकेला काहे कि जनगणना करत घरी भोजपुरी के भाषा का तरह गिनले ना जाव. आ जब गिनल ना जाई तब अंदाजे नू कइल जा सकेला..\nअब हम आपन बाति एहिजा खतम करत बानी एह उमेद का साथ कि एह पर व्यक्तिगत हमला ना कर के वैचारिक बहस चले.\nरउरा बिचार आ भोजपुरी से ए लगाव- जुराव पर हमरा संदेह नइखे। बाकी आपन बिचार, अबहीं ना रखेम काहे कि तनी समय कम बाऽ आ बात ढेर बढ़ जाई। बहुते बात बिना सबूत के बस बिद्वान लोगन के कहला भर से मानल चलल जाता, ई ठीक नइखे बुझात। एहूजा अरविन्द कुमार माने का हिन्दी आ भोजपुरी होला ? एक दू आदमी के चाहे बिद्वान लोगन के प्रभाव में साँच बात के, तर्क के, यथार्थ के, सबूत के नजरअंदाज कइल तनिको नीमन नइखे।\nजब सब लोग इतिहास लिखे लागे तऽ इतिहास बकवास मे बदल जाए के डर हो जाला, अइसन हमरा लाग रहल बाऽ।\nहर बात पर बहस कइला से अब हमरा फाएदा नइखे बुझात काहे कि केतनो चिल्ला के आ दोहरा के साँच बात कहला के फल पिछला एक साल में (भले ई समय बहुते कम होखे ) ईहे भइल बा कि जेकरा से बात कइनी चाहे कुछ जानहूँ के चहनी ऊ सर्वग्यानी बने के फेर में अपना के भारी भासा- सेवक आ बिद्वान- महान मानते रहल।\nजेकरा के देखीं, ऊ भासा में आपन नाया प्रयोग चला रहल बा, ऊहो बिना सहिस्नुता के।\nहमरा तरफ से अबहीं बिराम!


का कसूर हव? | Khabar Lahariya (खबर लहरिया)\nखबर लहरिया » का कसूर हव?\nका कसूर हव?\nद्वारा लिखित खबर लहरिया September 16, 20133बार देखा गया\nजहां एकतरफ मेहरारू लइकिन पुरूष के साथे कन्धा से कन्धा मिला के चलत हईन। त वहीं दूसरी तरफ लइकिन के हर तरफ से मजबूर करके तोड़ देवल जात हव। आज के जमाने में त मेहरारू जमीन से लेके आसमान तक आपन नाम कइले हईन। लेकिन अभहीं बहुत जगह अइसन हव। जहां लअकिन के पैदा नाहीं होवे देवल जात हव। अगर कहीं पैदा हो भी जात हईन त ओके मार देवल जात हव।\nअभहीं हाल ही में तिलमापुर के प्रसून हास्पीटल के पीछे नवजात षिषु के लाष लाल कपड़ा से लपेटल मिलल। ओकर रूमाल से गला दबा देवल गएल रहल। उ लाष एक लइकी के रहल। आखिर ओकर का कसूर रहल कि उ दुनिया भी नाहीं देखलेस आउर ओकर हत्या भी कर देवल गएल। अगर लइकिन पढ़ लिख के बड़ी होत हईन त बाद में ओकरे साथ छेड़खानी से लेके बलात्कार तक होत हव। इ सब आय दिन बढ़ल जात हव। इ सब के वजह आखिर का हव। इ सब के बढ़ावा देवे में कहीं न कहीं कानून ढीला पड़त हव। आखिर कब तक मेहरारू लइकी इ सब झेलियन। सरकार के तरफ से कब मेहरारू लइकी खातिर के एक सख्त कानून बनी।\nनहर काहे हवै अधूरी\nसीरिया को दी पंद्रह दिन मोहलत\nLIVE: काशी के लाल ने ऊंची माउंट स्टोक...


लहकउवा नेता के घिनाह चेहरा – Anjoria\nTag: लहकउवा नेता के घिनाह चेहरा\nलहकउवा नेता के घिनाह चेहरा : बतंगड़ – 81\nअप्रैल 23, 2018 Editor\n– ओ. पी. सिंह लोकतन्त्र, डेमोक्रेसी, में लोक-लाज ना रहि जाव त ओकरा दैत्यतन्त्र, डेमॉनक्रेसी, बने में देर ना लागे. एहघरी देश के विरोधी गोलन के हरकत देखि के त…


भोजपुरी फिल्मन के भविष्य बढ़िया बा, कहली पायल सेठ – Anjoria\nबिहार के सिवान जिला के हथुआ मीरगंज के रहे वाली. उत्तर प्रदेश के जौनपुर में पढ़ल लिखल अर्चना सोनी उर्फ पायल सेठ बचपने से सांस्कृतिक कार्यक्रमन में शामिल रहत रहली. अब पायल सेठ निर्देशक अरविंद चौबे के फिल्म “होत बा जवानी अब जीयान ए राजा जी” में एगो गँवई लड़िकी के किरदार कइले बाड़ी. एह हिट फिल्म के सफलता के श्रेय पायल फिल्म के निर्माता-निर्देशक, टेक्निशियन आ सबले बेसी ओह दर्शकन के देबेली जे एकरा के हिट करावल. भोजपुरी सिनेमा का बारे में पायल के कहना बा कि भोजपुरी सिनेमा के भविष्य बहुते बढ़िया बा आ अबही एकरा बहुते आगा जाये के बा. उम्मीद जतवली कि नामचीन आ गंभीर विषय पर फिलिम बनावहु वाला फिल्मकार भोजपुरी सिनेमा से जुड़ीहें.\nपायल सेठ के हिन्दी फिल्म “राखी की कसम” आ “शादी का लोन” रिलीज होखे वाला बा.


संजय पांडे के डबल धमाका – Anjoria\nसिनेमा भोजपुरी के नंबर वन खलनायक संजय पांडे के हालही में दू गो फिलिम, ‘देवता’ अउर ‘राजा के रानी से प्यार हो गईल’, बिहार में एके साथ रिलीज भइल आ दुनु बंपर ओपनिंग लिहली सं. दुनु फिलिमन में संजय पाडे के काम के सभे जबरदस्त तारीफ करत बा.\nगाँव से शहर ओर होखत पलायन पन बनल फिल्म ‘देवता’ में संजय पांडे के एक्शन के सैलाब देखे के मिलत बा. एह फिलिम में देखावल गइल बा कि शहर छोड़ अपना गाँवो जवार में सही राह पर चलि के सफलता लिहल जा सकेला.\nअमर प्रेम कहानी पर बनल फिलिम ‘राजा के रानी से प्यार हो गईल’ में देखावल गइल बा कि जोड़ी भगवाने किहाँ बनेला आ साँच प्यार के हमेशा मिलन होला. एह में संजय पांडे के एक्शन स्टंट बावे.


Bhojpuri: आजो गूँजत रहेला प्रणयी जी के लिखल फ़िल्मी गीत, सुनबs त सुनते रह जाइब - NEWS NOW\nई साल प्रणयी जी के जन्म शताब्दी वर्ष ह. एही महीना में आज से सौ साल पहिले उहाँ के जनम भइल. रामनाथ पाठक से उहाँ के डॉ. रामनाथ पाठक ‘’प्रणयी ’’ कइसे बननी, इ बताइब बाकिर पहिले उहाँ के लोकप्रिय फिल्म पिया के गाँव के कहानी पूरा क लीं.पिया के गाँव फिल्म हम पहिला बार रेनुकूट, सोनभद्र के सिनेमा हॉल में 86-87 में होली के आस-पास देखले रहीं. ओकर गीत जुबान पर चढ़ल रहे. बाद में गरमी के छुट्टी में गाँवे सिवान जाईं त नाच में ई गितवा खूब बाजे. 96-97 में पटना प्रवास के दौरान जब थियेटर से जुड़नी आ सिनेमा पर लिखे-पढ़े लगनी त एह फिल्म के प्रोड्यूसर मुक्ति नारायण पाठक से भेंट भइल आ कई बार भइल. एह फिल्म के मेकिंग आ सब किरदार के बारे में जननी. उहाँ के फिल्म के बुकलेट आ फोटो देहनी. मीरा माधुरी के फोटो देख के त हम पगलाइये गइल रहनी. आग लगावन फोटो रहे. खैर, उ दोसर ममिला बा. ओह पचरा में रउरा सब के नइखे पड़े के. मीरा माधुरी के चेहरा आ तनीमनी अदा माधुरी दीक्षित से मिलत रहे. माधुरी दीक्षित हमार फेवरेट हई. हम दूनू जानी से नइखीं मिलल. मीरा माधुरी त महुआ फिल्म के बाद गायबे हो गइली. ओकरा प्रोड्यूसर अनिल राणा से बिआह भइल. ओकरा बाद पता ना …\nराजपुर गाँव के स्कूल हेडमास्टर हरिशंकर के परिवार के कहानी हऽ- ‘पिया के गाँव’. कहानी के केन्द्र में उनकर छोटकी बेटी राधा, जवन शहर में उच्च शिक्षा प्राप्त करे आइल बाड़ी के डॉ. अमित से प्यार हो जाता… बाकिर अमित के बाप का ओर से पूरहर दहेज के मांग शादी में रोड़ा बनत बा… आ फेर राधा के लम्बा संघर्ष अपना पिया के गाँव जाये खातिर करे के पड़ता…\nजब हिरोइन के डॉक्टर से प्यार भइल त डॉ. रामनाथ पाठक प्रणयी जी के लिखे के पड़ल कि ‘ ए डाक्टर बाबू बताईं दवाईं… ए बबुनी तोहरा भितरिया दरद बा, लागल करेजवा में गरम शरद बा, आला लगाइब त अउरी बुझाई… ए डाक्टर बाबू… नाड़ी तू देखलऽ, तू आला लगवलऽ… ऊपर से नीचे ले देखलऽ परखलऽ, तबहूँ न असली दरदिया समझलऽ… सुइया गड़ा के तू कतना दुखवलऽ, हवऽ ना डाक्टर, तू हवऽ कसाई…. ए डाक्टर बाबू…’’\nबात अतने ले रहित त कवनो बात ना रहित. प्रणयी जी एगो अउर गीत में कहत बानी- ‘’ टीसेला नस-नस बिरहिया के बोलिया, हाले सियावल सकेत भइल चोलिया… केहू के लागल नजरिया, महुरिया के बान हो गइल, घेरि आइल करिया बदरिया उमिरिया तूफान हो गइल. ‘’\n‘’ आँख से आँख मिलिके जे चार हो गइल, साँच मानऽ जिनिगिया हमार हो गइल ‘’ आ ‘’आँख में सुरतिया तोहरी माथ पर बिपतिया, हाय! कहवाँ जाई सगरो अन्हरिया हो राम ‘’ रउरा सुनले होखब. बाद बाकी जवन दूगो गाना बा, उ रियालिटी शोज में खूब देखे-सुने के मिलेला. हम जी टीवी के सारेगामापा भोजपुरी संस्करण के प्रोजेक्ट हेड रहीं. प्ले लिस्ट में पिया के गाँव के ई दुगो गाना – ‘ पहिले पहिल हम अइलीं गवनवाँ, देखली डीजल गाड़ी हो दिलवर जानी’ आ ‘ जुग-जुग जीयसु ललनवाँ’ भवनवाँ के भाग जागल हो, ललना लाल होइहें कुलवा के दीपक मनवाँ में आस लागल हो’ शामिल रहे.\nमाई के मुअला के बाद प्रणयी जी अपना बड़ भाई यज्ञनारायण पाठक किहां बनारस आ गइनी आ ओही जी पढनी-लिखनी. 1938 में व्याकरणाचार्य भइनीं आ 1942 में साहित्याचार्य. बनारस के घाट पर कोढ़ियन के दशा देख के बहुत विचलित भइनी आ ओह लोग के इलाज खातिर आयुर्वेद में आचार्य भइनी. बाद में ‘ संस्कृत नाटकों में जैन नाटककारों का योगदान ‘ विषय पर पीएचडी कइनी.\nलिखे-पढ़े आ कविताई के लकम लड़िकाइयें में लाग गइल रहे. प्रणयी जी के संस्कृत-हिन्दी-भोजपुरी में लगभग तीन दर्जन किताब छपल बा. “साथी” उहाँ के हिंदी गीतन के पुस्तक ह त “राष्ट्रवाणी” संस्कृत गीतन के पुस्तक.\nचौदह बरिस के उमिर में ” राष्ट्रवाणी ” संस्कृत काव्य के प्रकाशन भइल जवना के चलते बनारस में उहाँ के ‘’ प्रणयी ‘’ टाईटल से नवाजल गइल. काहे कि ओह पुस्तक के बी०एच०यू० के संस्कृत विभाग में पाठ्यपुस्तक के रुप में चलावे के स्वीकृति मिल गइल रहे जवन आजु तलक चल रहल बा.\nकोइलिया, सितार, पुरइन के फूल, कचनार आ सोना अइसन भोर प्रणयी जी के चर्चित भोजपुरी किताब ह. ‘ कलश ‘ आ ‘ हिलोर ‘ नाम के भोजपुरी पत्रिका के सम्पादन भी कइनी प्रणयी जी. बाकिर उहाँ के प्रसिद्धि गीतकार के रूप में हीं भइल.\n… आ 16 अगस्त 1987 के अष्टमी तिथि के त दुनिये छोड़ देनी बाकिर अपना साहित्य में, अपना गीतन में सदियन तक गूँजत रहब प्रणयी जी.\n#Bhojpuri #आज #गजत #रहल #परणय #ज #क #लखल #फ़लम #गत #सनबs #त #सनत #रह #जइब\nTags: Bhojpuri bhojpuri news Famous Bhojpuri Movie Mukti Narayan Pathak Piya Ke Gaon Bhojpuri Movie Ramnath Pathak Pranayi Shailendra Songs\nPrevious दिशा पाटनी ने बर्थडे पर टाइगर श्रॉफ के साथ किया डांस और कृष्णा के साथ की मस्ती, देखें PHOTOS\nNext पवन सिंह की भोजपुरी एक्ट्रेस कोमल सिंह ने साड़ी में छत पर किया धमाकेदार डांस, Video देख आप भी झूम उठेंगे!


Bhojpuri में पढ़ीं, बंगाल में खजूर से आखिर कइसे बनेला गुर – सच्चा दोस्त न्यूज़\nBhojpuri में पढ़ीं, बंगाल में खजूर से आखिर कइसे बनेला गुर\nखजूर के गुर के सवाद के कौनो तुलना नइखे. एह गुर के रसगुल्ला, संदेश आ तरह- तरह के मिठाई बनेली सन. एइजा सवाद के उच्चता के वर्णन कइल मुश्किल बा. खाली अतने लिखल जा सकेला कि एह गुर के मिठाई खइला पर रउरा आनंद में डूबि जाइब. बाकिर ई गुर साल में खाली तीन महीना मिलेला आ ऊहो जाड़ा का दिन में. खजूर ताड़ प्रजाति के एगो पेड़/फेड़ ह जौना में कौनो डाल भा शाखा ना होला. आ सुरुकिए चलि जाला आ तना का सबसे ऊपरी भाग पर पतई आ फल होला. संस्कृत में एकर नांव ह खर्जुरम्, वैज्ञानिक नांव ह- (फीनिक्स डेक्टाइलेफेरा) अंग्रेजी नांव ह- डेट्स. खजूर के पेड़ औसतन 15 से 25 फीट तक बढ़ि सकेला. कहीं- कहीं एकरा से लमहर पेड़ भी मिल जाला. रउरा जानते होखब कि एकर तना शाखाविहीन कठोर, गोलाकार आ खुरदरा होला. एकर उपज रेगीस्तान में, कम पानी आ गर्म मौसम के जगह पर होला. नारियल नियर एकर पेड़ के ऊपरी भाग में पतई के नीचे, झोंप में खजूर फरेला. बंगालो में खजूर के पेड़ बहुतायत में बाड़न स. आयुर्वेद कहेला कि खजूर मधुर,पौष्टिक,बलवर्धक,श्रमहारक, संतोष देबे वाला, पित्तनाशक, वीर्यवर्धक आ शीतल गुण वाला फल ह. खजूर में विटामिन, प्रोटीन, रेशा, कार्बोहाइड्रेट आ शर्करा रहेला, एही से एकरा के बहुत विद्वान पूर्ण आहार कहेला लोग. उपवास/उपास आ परब- तिवहार में शरीर के पुष्ट राखे खातिर एकरा के खाइल जाला. ताजा खजूर के ढेर लोग रायता बनावेला बाकिर आज रायता ना गुर बनावे के विधि पर चर्चा होई . खजूर के चटनियो बनेला. केक आ पुडिंग में खजूर जान डाल देला . खजूर के पतई से घर के छप्पर, झाडू, ब्रश वगैरह बनेला. एकर तना इमारतन के आधार के तौर पर इस्तेमाल कइल जाला. खजूर के रेशा से रस्सी बनावल जाला. अनेक ग्रंथन में एकरा के दवाई कहल गइल बा आ रक्तक्षय, खून के कमी, गठिया, औरत लोगन के पैर दर्द, कमर दर्द आ सबका कब्ज, पाचन विकार, अल्सर, एसिडिटी वगैरह खातिर कारगर कहल बा. खजूर के धातु वर्धक आ कफ नाशक कहल गइल बा. ढेर लोग ना जाने कि खजूर के गुर केतरे बनेला. त आईं ई रहस्य जानल जाउ. त राउर पहिला सवाल हो सकेला कि खजूर के रस काहां से आवेला? जेनुइन सवाल बा. हम बंगाल में रहेनी त ओहिजा जेतरे गुर बनेला, रउरा के बता रहल बानी. त सरकार, खजूर के तना में रस रहेला. ओकरा में छेद कके एगो काठ के नरी फिट क दिहल जाला आ नरी के बाहरी मुंह का लगे एगो मेटा (गगरी के बहुते छोट रूप) लगा दिहल जाला. ओही मेटा में कुल रस आके गिरत रहेला. त मान लीं कि रउरा खजूर के पेड़ में आजु सबेरे मेटा लगा के आ गइनीं त अगिला दिन भोर में तीन बजे ले मेटा भरि जाई. ओकरा के अधिकतर लोग भोरे में उतार लेला. एही तरे कई गो पेड़ पर कई गो मेटा उतारि के आ एगो बड़का कराही भा कराह में डाल दिहल जाला आ चूल्हा पर तीन घंटा रस पकावल जाला. जब रस पाकेला त उबले लागेला. तीन घंटा का बाद ऊ रस लिक्विड (द्रव) गुर में बदल जाला. अब देखीं एगो अउरी रोचक क्रिया एकरा बाद होला. कराह का लगहीं जमीन पर बालू बिछावल रहेला. बालू पर एगो महीन कपड़ा बिछाके ओकरा में तनी- तनी दूरी पर छोट कटोरी के साइज के छोटे- छोटे गड़हा क दिहल जाला. ओही गड़हन में लिक्विड गुर के डाल दियाला. आधा घंटा का बाद ऊ लिक्विड गुर सूखि के ठोस छोट कटोरी के साइज के हो जाई. अब ई बाजार में जाए लायक तेयार हो जाला. अब आईं एगो अउरी सवाल पर. ढेर लोग पूछेला कि एक दिन में ज्यादा से ज्यादा क गो खजूर के फल खाए के चाहीं. त सरकार, एक दिन में पांचि गो से अधिका खजूर खाइब त नोकसान करी. एही से बड़- बुजुरुग कहले बा लोग कि रात खान दूध का संगे तीन गो खजूर खाईं त कब्ज के बेमारी खतम हो जाई आ पाचन शक्ति बढ़ि जाई. जेकरा वजन बढ़ावे के रहेला ऊ दूध का संगे छोहारा खाला. बाकिर आजकाल त लोग वजन घटावे के फेर में ढेर रहतारे. तबो दूबर- पातर लोगन खातिर छोहारा आ खजूर ढेर फायदा करी. जानकार लोग कहले बा कि खजूर में विटामिन ए आ बी भरपूर मात्रा में मिलेला. ग्लूकोज आ फ्रुक्टोज एकरा में भरल रहेला. ताजा पाकल खजूर बड़ा स्वादिष्ट होला. बाकिर ई तीन महीना से बेसी ना टिके. त एकरा खातिर एकरा के धूप में सुखा दिहल जाला. विकसित टेक्नालाजी के सुविधा आ गइला के वजह से अब त मशीनो में सुखावल जाता. सुखा के आ फेर एकरा के एकरे गुर के चाशनी से मिठास के टच दे दिहल जाला. त बाजार में जौन गुर मिलेला ओकरा में ऊपर से मिठास डालल रहेला. बाकिर तबो एक हद तक फायदा करबे करेला. लोग व्रत- उपवास में एकर खूब सेवन करेला. मध्य पूर्व एशिया आ उत्तरी अफ्रीका आ रेगिस्तानी इलाकन के ई मुख्य खाद्य पदार्थ ह.दुनिया में सबसे ढेर पौष्टिक फल में खजूरो आवेला. बाकिर जेकरा हाई सुगर के बेमारी बा, इंसुलीन लेता ऊ बाजार के खजूर से परहेज करेला. तबो कलकत्ता के बाजार में खजूर के फल के बिक्री खूब होला. खजूर के खेती हमनी का देश में पंजाब, हरियाणा, गुजरात, राजस्थान- चुरू, बीकानेर, बाड़मेर, जैसलमेर, जोधपुर, श्रीगंगानगर वगैरह जिलन में प्राचीन काल से होत आइल बा. बड़- बुजुरुग लोग कहेला कि सबेरे- सबेरे खाली पेट खजूर खइला के फायदा बहुत होला. ताकत त बढ़बे करेला, भरपूर प्रोटीन, विटामिन आ मिनरल मिलेला. पुरान बैद जी लोग कहत रहल ह कि खजूर के बीया (बीज) के पेस्ट बना के ओकरा के पान का पतई संगे खइला पर मलेरिया नियर बेमारी ठीक हो जाई. बाकिर बैद जी लोग खजूर के बीया का संगे एगो चूर्ण भी देत रहल ह लोग. अब त मलेरिया के एक से एक दवाई आ गइल बाड़ी सन. पुरान बैद जी लोग फेड़े- रूख से दवाई बना लेत रहल ह. आज भी कई इलाकन में ई धारणा प्रचलित बा कि हाई ब्लड प्रेसर में दवाई भले खाईं बाकिर दू गो खजूर खा लेब त दवाई के असर बढ़ि जाई. (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)\nTags: Bengal News online Bhojpuri Bhojpuri news Dates Fruit Gud Kaise banta hai Jaggery Kolkata News west bengal West Bengal News\nPrevious: Tauktae Cyclone: गुजरात में टाउते के कारण 12 जिलों में अब तक 45 लोगों की मौत\nNext: तूफान के समय दिए जाने वाले ऑरेंज, रेड और यैलो अलर्ट क्या होते हैं


अशोक आ मोग्गलिपुत्ततिस्स, तीसरी बौद्ध संगीति, जेतवन, पाटलिपुत्र\nसुरुआती बौद्ध मत\nउपसंघ-पूर्व बौद्ध धर्म\nबौद्ध संगीति बौद्ध धर्म के अनुयायी बिद्वान लोग के एक प्रकार के सम्मेल्लन के कहल जाला। प्राचीन काल में अइसन कुल चारि गो संगीति भइल जिनहन के मकसद भगवान बुद्ध के शिक्षा के सही आ स्पष्ट रूप से पालन करे खातिर एह शिक्षा सभ के पाठ, संकलन आ ओह पर चर्चा कइल रहे।\nपहिली बौद्ध संगीति बुद्ध के मरले के कुछ दिन बाद भइल रहे जवना में बुद्ध के शिक्षा सभ के स्पष्ट रूप से समझे आ अनुसरण करे खातिर उनके शिक्षा सभ के पाठ आ संकलन भइल जवन विनयपिटक आ सुत्तपिटक के प्राचीनतम अंश बा। दुसरी बौद्ध संगीति पहिली के करीब सौ बरिस बाद वैशाली में भइल आ एहमें विनय आ सुत्त पिटक के बिस्तार आ अभिधम्मपिटक के कुछ अंश के संकलन भइल। एह संगीति में अनुयायी लोग दू भाग में बँट गइल जवन बाद में हीनयान आ महायान कहाइल। तिसरी संगीति अशोक के काल में पाटलिपुत्र में भइल जवना में थेरवादी लोग के द्वारा विनयपिटक, सुत्तपिटक आ अभिधम्मपिटक के रूप में पाली तिपिटक के संकलन भइल।\nसुरुआती चार गो संगीति के बाद ई परंपर टूट गइल आ बहुत बाद में जा के आधुनिक काल में पाँचवी संगीति हो पावल। बौद्ध संगीति के कुल संख्या के बारे में बहुत एकमत नइखे आ इहाँ पच्छिमी लेखन के हिसाब से इन्हन के बर्णन कइल गइल बाटे।\nशास्त्री, के॰ ए॰ नीलकांत (1 जनवरी 2007). नंद-मौर्य युगीन भारत (Hindi में). बनारस: मोतीलाल बनारसीदास. ISBN 8120821041. पहुँचतिथी 13 मई 2016. CS1 maint: ref=harv (link)\nसहाय, शिवस्वरूप (2008). प्राचीन भारतीय धर्म एवं दर्शन (गूगल पुस्तक) (Hindi में). बनारस: मोतीलाल बनारसीदास. ISBN 8120823680. पहुँचतिथी 13 मई 2016. CS1 maint: ref=harv (link)\n"https://bh.wikipedia.org/w/index.php?title=बौद्ध_संगीति&oldid=645014" से लिहल गइल


ग्रीन चिल्ली एके साथ चार गो फिलिम लांच कइलसि – Anjoria\nग्रीन चिल्ली एके साथ चार गो फिलिम लांच कइलसि\nभोजपुरी इंडस्ट्री के नम्बर वन आ बहुचर्चित वितरक निर्माता प्रदीप सिंह एके साथ गो चार भोजपुरी फिलिम बनावे के घोषणा कइलन. प्रदीप सिंह के कंपनी ग्रीन चिल्ली के पहिला फिलिम होखी ‘खून भरी मांग’ आ एकर निर्देशक रहीहें सुशील उपाध्याय. एक फिल्म खातिर निर्देशक असलम शेख आ दिनेश लाल यादव ‘निरहुआ’ के साइन कइल गइल बा. तिसरका फिलिम खातिर “देवरा बड़ा सतावेला” के सगरी कलाकारन आ तकनीशियन के रिपिट कइल जाई. एही तरह “बुढवा बड़ा सतावेला” खातिर निर्देशक हरीश जयसवाल के साइन कइल गइल बा. एह फिल्म में एगारह गो अभिनेत्री रहीहें आ ब्रेकिंग न्यूज ई बा कि खुद वितरक निर्माता प्रदीप सिंह एह फिलिम में अभिनय करीहें.\nसगरी फिलिमन के स्क्रिप्ट पर काम चालू बा आ जल्दिए शूटिंगो शुरु करा दिहल जाई.प्रदीप सिंह के हालिया रिलीज फिलिमन में जान तेरे नाम, कजरा मोहब्बत वाला बाड़ी स.\n(संजय भूषण पटियाला के रपट से)\nपारिवारिक फिल्म हवे ‘मेहरारू चाही मिल्की व्हाईट’


टटका खबर, बुध, ५ मई – Anjoria\nमई 5, 2010 news in bhojpuri, टटका खबर\nपावर का लड़ाई में बिना पावर के रहल बलिया\nपुलिस उत्पीड़न का खिलाफ काल्हु बिजली विभाग के कर्मचारी हड़ताल पर चल गइलन आ दिन भर बलिया बिया बिजली के बिलबिलात रहि गइल. उपर से आपनो तबियत बहुत खराब रहे जेहसे काल्हु कुछ काम ना कर पवनी. आजु जइसे तइसे टेबल पर बइठल बानी. अकेले आदमी से कवनो काम सुबहित ढंग से चल ना सके आ मईया यशोदा से कतनो प्रेम होखे कतना दिन ले बासी रोटी खा के उनकर गाय चरावल जा सकेला. वइसे अँजोरिया चलावे के उद्देश्य पइसा कमाइल नइखे. उपर वाला के दया से अपना प्रोफेशन से काम लायक आमदनी हो जाले आ बीच बीच में केहु आपन वेबसाइट बनवा लेला.\nअभियोजन का कमजोरी से कसाब के साथी बरी हो गइलें\nकोर्ट मान लिहलसि कि कसाब कसूरवार बा बाकिर ओकरा दू गो हिन्दुस्तानी साथियन के सबूत का अभाव में बड़ि कर दिहल गइल. कसाब के फाँसी चढ़ावे खातरि काल्हि कई जगहा प्रदर्शन कइल लोग बाकिर एह सरकार में अतना इच्छा शक्ति नइखे कि कसाब के फाँसी चढ़ा दी. संसद पर हमला के दोषी आ फाँसी के सजा पा चुकल अफजाल आजु से सरकारी मेहमान बन के जिन्दा बा. कसाबो ओहि तरह रही. एहसे एहपर ना त हंशला के जरुरत बा ना रोवला के. आस्तीन के साँप का खिलाफ त सरकार कुछ करिये ना पावे आ जबले ऊ मौजूद रहीहें कवनो ना कवनो कसाब आवते रही. अबहियें खबर बा कि १४० गो आतंकी देश में घुस आइल बाड़े. ओकनी के पनाह के दिहले होखी?\nएक लाख के इनामी हत्यार नीरज सिंह के पुलिस मार गिरवलसि\nजौनपुर का लगे ट्रेन में दू गो सिपाहियन के गोली मार के नीरज के गिरोह ओकरा के छोड़ा लिहले रहुवे. तबसे ऊ फरार चलत रहुवे बाकिर यूपी एसटीएफ ओकरा के आगरा का सिंकदरा गाँव का लगे सोमार का सबेर दहतोरा गाँव का लगे मार गिरवलसि. नीरज सिंह पर एक लाख रुपिया के इनाम रहुवे आ पूरा पूर्वांचल में ओकर दहशत रहुवे. ओकर मेहरारुवो जेल में बिया जे दाहसंस्कार में शामिल होखे खातिर याचिका दायर कइले बिया.\nपूर्णिया के आतंक पप्पू यादव के जमानत रद्द\nमाकपा विधायक अजीत सरकार के हत्या करे वाला पप्पू यादव के पटना हाई कोर्ट जमानत दे दिहले रहुवे जवना पर सुप्रीम कोर्ट फटकार लगवलसि कि जब ओकर जमानत सुप्रीम कोर्ट से रद्द हो गइल रहे त हाई कोर्ट कइसे ओकरा के जमानत दे दिहलसि. पप्पू यादव के आजीवन कारावास के सजा मिलल बा आ हाईकोर्ट से मिलल जमानत का खिलाफ सीबीआई सुप्रीम कोर्ट में अपील कइले रहुवे.\nबीएड प्रवेश परीक्षा के सगरी आवेदक के परीक्षा में शामिल होखे के अनुमति मिलल\nइलाहाबाद हाई कोर्ट काल्हु निर्देश दे दिहलसि बीएड प्रवेश परीक्षा में ४५ फीसदी वाला परीक्षार्थिओ शामिल हो सकेलें. पहिले न्यणतम अर्हता ४५ फीसदी बतावल गइल रहे जवना के बाद में शासनादेश से पचास फीसदी कर दिहल गइल रहे. एह चलते करीब एक लाख तीस हजार परीक्षार्थियन के आवेदन निरस्त कर दिहल गइल रहे आ कहल गइल रहे कि ओह लोग के फीस वापिस कर दिहल जाई बशर्ते ऊ लोग इम्तिहान में शामिल मत होखस. अभी अभी खबर आइल बा कि प्रश्नपत्र लीक हो गइला का चलते परीक्षा रद्द कर दिहल गइलबा.\nकाल्हु मुंबई के लोकल ट्रेन चालकन का हड़ताल का चलते रेलयात्री खुब हलकान भइलें\nआपन तनखाह बढ़ावे खातिर मुंबई के लोकल ट्रन चालक काल्हु हड़ताल पर चल गइल रहलें जवना से लाखों यात्रियन के परेशानी झेले के पड़ल. पहिले ओह लोग के हड़ताल के शिवसेना आ मनसे समर्थन कइले रहुवे बाकिर बाद में जनता के परेशानी देखत ऊ लोग समर्थन वापिस ले लहिल राज ठाकरे त धमकियो दिहलें कि हड़ताल ना टूटल त मनसे अपना तरीका से ओह लोग से सलट ली.\nजाति आधारित जनगणना के समर्थक बढ़ल जात बाड़े\nलालू आ रामविलास त कहतहीं रहलें कि अबकी के जनगणना में जातिओ के जानकारी जुटावल जाव. ओकरा बाद वीरप्पा मोइली एकर समर्थन कइलें आ अब केन्द्रीय मंत्रिमण्डल में एकर समर्थक बहुत हो गइल बाड़े. बाकिर कवनो फैसला ना लिहल जा सकल काहे कि जनगणना के प्रक्रिया शुरु हो चुकल बा आ अब अतना विलम्ब से ओह में फेर बदल संभव नइखे. एकर माँग करे वाला लोग कि पिछला दू तीन साल में मौका रहे जनमत बनावे के बाकि रपिछली रोटी खइले नेता लोग तबले सूतल रहल जबले समय ना गुजर गइल.\nबिहार में चीनी मिलन के फेर से शुरु करावे खातिर निवेशकन के नेवता\nबिहार स्टेट सुगर कार्पोरेशन के एगारह गो बन्द चीनी मिलन के शुरु करावे खातिर अब तीसरा बेर निविदा मँगावल गइल बा. निवेशकन के छूट रही कि चीनी मिल का जगहा पर ऊ कवनो दोसरो उद्योग लगा सकेलें. काहे कि करीब करीब सगरी चीनी मिल के मशीन बेकार हो चुकल बाड़ी सँ आ नया मशीन लगावे के होखी..\nबिना सहमति के नार्को एनालिसिस भा ब्रेनमैपिंग अवैध\nसुप्रीम कोर्ट कहले बा कि अभियुक्त के सहमति का बिना ओकर नार्को टेस्ट, ब्रेनमैपिंग, भा पोलिग्राफी टेस्ट ना करावल जा सके. आ ओकरा बादो ओकरा के प्रमाण का रुप में ना मानल जाई जबले दोसरो कवनो पुष्टिकारी सुबूत ना होखे.\nअन्तर्राष्ट्रीय ओलम्पिक एसोसिएशन फटला में टाँग घुसवलसि\nआईओए भारत के खेलमंत्री के चेतवले बा कि खेल संघन के नियम कायदा में हस्तक्षेप रोक देस ना त भारत के मान्यता रद्द कर दिहल जाई. खेलसंघ कुछ नेता आ अधिकारियन के चारागाह बन गइल बा आ ओकरा में कवनो सुधार के गुंजाइश छोड़े खातिर ऊ सब तइयार नइखन. होखल त ई चाहत रहे कि आईओए खुदे कवनो अइसन नियम बना दित जवना से खेल संघ में आन्तरिक स्वतंत्रता आ जाय.


देश के अइसनका मजबूर प्रधानमंत्री से मुक्ति चाहीं – Anjoria\nफरवरी 16, 2011 कठपुतली, घोटाला, प्रधानमंत्री मनमोहन सिंह, भ्रष्टाचार\nप्रधानमंत्री मनमोहन सिंह आज मीडिया संपादकन से बतियावत जवन कुछ कहले ओकर लब्बे लुआब इहे बा कि ऊ मजबूर बाड़े, गठबन्हन सरकार में कुछ ना कह सकस, कुछ ना कर सकसु. सरकार चलावे के उनुका योग्यता का बारे में उनुकरे कहना से अनुमान निकालल जा सकेला कि उनुका मालूमे ना रहे कि राजा का कारगुजारी करत बाड़े. बाकिर लोग पूछल चाहत बा कि एस बैंड में कवन गठबन्हन रोकत रहे, आदर्श घोटाला कवना गठबन्हन का चलते भइल, कामनवेल्थ गेम्स घोटाला मे कवना पार्टी के हाथ रहे ? थामस के सतर्कता आयुक्त बनावे के कवन गठबन्हन कहले रहुवे ? गठबन्हन का नाम पर आपन नालायकियत छूपावे के कोशिश बेकार होखे जा रहल बा.\nनीतीश कुमार कहले बाड़न कि अगर गठबन्हन का चलते भ्रष्टाचार सहल मजबूरी बन जाव त बढ़िया रही कि आदमी सरकारे ना बनावे. ई कइसन मजबूरी बा कि प्रधानमंत्री बनल रहे खातिर हम देश के लूटे वालन के पूरा छूट दे देब, अपने मंत्रालय में का हो रहल बा ओकर खोज खबर ना राखब.\nपता ना आगा चल के का होखे वाला बा ? जबले होस्नी मुबारक मिस्र का गद्दी पर रहले तब ले केतना लोग के मालूम रहे कि उनुका लगे सत्तर अरब डालर के संपत्ति बा. देश के करिया धन विदेश में राखे वालन का खिलाफ कार्रवाई नइखे होत त काहे, ओह लोग के नाम बतावे में सरकार के हिचकिचाहट हो रहल बा त काहे ? का एह डर से कि बाद में कहीं ई पता मत चल जावे कि आजु जेकरा ईमानदारी के कसम पूरा देश खा रहल बा ओकरा बाल बच्चा बीबी का नाम पर विदेश में करिया कमाई के भण्डार भरल बा. बाकिर खैर खून खाँसी खुशी, बैर प्रीत मधुपान. रहिमन दाबे ना दबे जाने सकल जहान.\nआजु ना त काल्हु पता चलिये जाई कि हमनी के काबिल प्रधानमंत्री के असल काबिलियत का रहे बाकिर तब ले देश त मजबूरे बनल रही. मजबूर प्रधानमंत्री वाला देश कबो मजगर ना हो सके. गैर राजनीतिक प्रधानमंत्री होखला के इहे सजाय बा देश के कि माल हजम करे वाला आराम से हजम करत रहसु आ बदनाम होखे खातिर मनमोहन सिंह के सामने राखल जाव. अइसनका प्रधानमंत्री से जतना जल्दी देश के मुक्ति मिल जावे ओतने बढ़िया. सोनिया गाँधी के चाहीं कि या त अपने खुलमखुल्ला गद्दी सम्हार लेसु भा अपना बेटा के गद्दी पर बइठा देसु. ई दुनु जाना हमेशा कवनो कठपुतली प्रधानमंत्री से बढ़िया साबित होखीहें काहे कि ई लोग कवनो मजबूरी के आड़ ना ले पाई, सही गलत के राजनीतिक लाभ हानि भोगे पड़ी एह लोग के. अबहीं त हाल ई बा कि जवन बढ़िया होखी तवना के जिम्मा सोनिया राहुल का नामे, आ जवन गलत हो जाव तबना खातिर मनमोहन जिम्मेदार.


1280 x 768 कोमल वफादार नस्ल. torbie\nबिल्ली का सबसे बड़ा पालतू नस्ल. torbie बिल्ली के बच्चे. सौंदर्य - 1280x768 मुफ्त डाउनलोड के लिए वॉलपेपर\nटैग: पालतू जानवर · मेरे दिल के लिए संगीत · torbie बिल्ली के बच्चे · maine coon · नस्ल · शराबी बिल्ली का बच्चा पृष्ठभूमि · गुच्छेदार कान के साथ बिल्ली · अंगीकरण · अद्वितीय पालतू विचारों · torbie बिल्लियों · मेन Coon बिल्लियों के बारे में तथ्यों · torbie बिल्ली · वंडरफुल · मेन Coon बिल्ली के बच्चे की तस्वीरें · torbie बिल्ली के बच्चे · शराबी बिल्ली पृष्ठभूमि · ख़ालिस बिल्ली · हर्षित · तस्वीरें · 1280 x 768 · 1280*768 · 1280x768 · वॉलपेपर · 1280-768 · 1280 * 768 · 1280 - 768 · 1280/768